text:
Willemstad – Economia di Corsou ta mustra un recuperacion considerabel for di den e di dos mita di 2021. Corsou mester probecha di e periodo di recuperacion aki pa pone su presupuesto structuralmente na ordo y al respecto mester controla e gastonan. Den combersacionnan reciente Colegio di Supervision Financiero di Corsou y Sint Maarten (Cft) a urgi Gobierno di Corsou pa haci esey. Corsou ta reduciendo su deficitnan presupuestario plurianualmente, tambe danki na e progreso den cobramento di impuesto, pero e retonan ta sigui ta grandi. Rond mundo tin un inflacion significativo, y interupcion continuo den e cadena logistico por eherce presion riba e recuperacion. Reduccion di e debe publico na un nivel aceptabel tambe ta sigui ta un tarea inmenso. Ademas, ta necesario pa implementa reforma pa garantisa sostenibilidad di e sistema di cuido y seguridad social pa futuro. Aunke Corsou ta realisando entrada fiscal mas halto, control di gasto y reforma ta keda di gran importancia.
Pa e aña aki Banco Central di Corsou y Sint Maarten ta calcula un crecemento economico real di 5,2 porciento. FMI ta calcula e crecemento economico na 2022 na 6,5 porciento. E expectativa ta cu inflacion lo sigui aumenta na 2022 te surpasa 6 porciento. Economia lo yega atrobe na e nivel di prome cu pandemia na 2022-2023.
Hopi aña di recesion economico y un debe publico creciente a empeora finansa publico fuertemente. Actualmente debe publico di Corsou ta ascende na ANG 4.300 miyon (esey ta 84 porciento di e PIB). Corsou ta para dilanti di un gran reto pa reduci e debe publico y hib’e na un nivel sostenibel mas lihe posibel. Un combinacion di reforma fo’i den e Pakete di Medida (Landspakket), maneho presupuestario stricto, disciplina presupuestario rigido y reduccion structural di e gastonan di sector publico, cuido y seguridad social lo mester garantisa un reduccion di e debe publico.
Presupuesto di 2022 y 2023
Corsou ta trahando riba un modificacion di e presupuesto pa medio di cual lo reduci e deficit den servicio ordinario te na ANG 123 miyon (2,3 porciento di e PIB) na 2022 y lo realisa surplus for di 2023. E surplusnan for di 2023 ta di importancia, pasobra cu nan lo por cuminsa cu amortisacion di e debe. Tanto e deficit ahusta pa 2022, di ANG 123 miyon, como e surplus previsto di ANG 8 miyon (0,2 porciento di e PIB) na 2023 ta keda fragil. Tambe, en bista di e caracter structural insigur di e entradanan fiscal, cu actualmente ta mas halto, y e retonan den cuido y seguridad social, control di gasto, entre otro riba gasto di personal (overtime) y bien y servicio, ta sigui ta di gran importancia. Corsou mester limita medida incidental cu ta conduci na perdemento di entrada, manera compensacion di e prijsnan di combustibel, lo mas posibel den tempo of adopta medida compensatorio pa esey. Tambe lo mester tuma cu gran urgencia medida pa aumenta entrada, manera introduccion di e cuota di licencia pa proveedonan di wega di suerte.
Corsou por aumenta e potencial di crecemento di economia introduciendo reforma sostenibel den economia y den gobierno. Inversion eficaz, por ehempel den infrastructura, y reforma specifico, manera, por ehempel, adaptacion di e sistema di licencia, por contribui significativamente na crecemento economico sostenibel. Corsou mester probecha tambe te na maximo di e oportunidadnan cu e Pakete di Medida (Landspakket) ta ofrece al respecto.
Impuesto
Aña pasa Corsou tabata exitoso cu recaudacion di impuesto atrasa y aumento di cumplimento di obligacion fiscal. Por lo tanto, e recuperacion plurianual di finansa publico presupuesta ta wordo impulsa pa gran parti door di aumento di e entradanan fiscal, cualnan lo mester proveni di un efecto structural di e accionnan actual di cumplimento fiscal. Cft a pidi Corsou pa sigura e resultadonan aki durante mas aña, optimalisando Servicio di Impuesto y e sistema fiscal ainda mas.
Cuido y seguridad social
Cft a bolbe insisti cu economisacion den cuido medico y den seguridad social ta necesario pa garantisa pagabilidad y calidad di e sistema social den e proximo añanan. Corsou ta paga un contribucion anual di ANG 306 miyon na e fondonan social y ademas e ta obliga na compensa e deficitnan den e fondo fluctuante. Na 2021 Gobierno a dicidi di introduci diescinco medida cu lo mester garantisa cu den 2022 y 2023 e fondo fluctuante ta keda den balans. Algun di e medidanan ya a sufri retraso, cu como consecuencia cu lo mester tuma medida compensatorio na termino cortico. Den e cuadro ey Cft a señala tambe cu Corsou ainda no ta realisando e economisacion eficiente den cuido, cu el a priminti na 2018, pa cubri e gastonan di operacion excesivo di Curaçao Medical Center. Particularmente den limitacion di e remedinan sin recept y sustitucion di remedi specífico pa remedi generico no tin suficiente progreso. Cft a pidi Corsou pa introduci e medidanan aki mas pronto posibel.
Di 20 te y cu 22 di juni 2022 Cft a haci un bishita na Corsou y a hiba combersacion cu Gobernador, Ministro di Finansa, Ministro di Desaroyo Social, Trabou y Bienestar, Conseho di Ministro y e Comision Financiero di Parlamento. Cft a combersa tambe cu Directorado di Banco di Seguro Social (SVB).
[Fin di e Comunicado di Prensa]


c: text/html

text:
Tribunal Colombiano ta ordena aresto domiciliario di presidente Ivan Duque
(AP) - Un tribunal Colombiano a ordena aresto domiciliario pa cinco dia di e presidente Ivan Duque, un decision hudicial unico den historia reciente...
Rep. Dominicana: “Ta bay tin trankilidad a cualkier costo”, segun Abinader
(ListinDiario) – Presidente di Republica Dominicana, Luis Abinader a manifesta ayera cu gobierno ta bay dispone di tur recursonan necesario, ‘a cualkier costo’, pa...
Departamento di Transporte Mericano ta elimina restriccion riba vuelonan di Cuba
(AP) — Departamento di Transporte Mericano riba diaranson a hacie mas facil pa Mericanonan biaha na Cuba, eliminando restriccionnan di vuelo estableci durante administracion...
Segun Maduro Venezuela a crece ariba di dos digito durante prome trimester di 2022
(ElNacional) – Nicolas Maduro a afirma diamars cu e economia Venezolano a crece ariba di dos digito, sin precisa e cifra, durante e prome...
Brazil tin 11,3 miyon persona sin trabao
(Infobae) – Cifra di desempleo na Brazil ta ubica na 10.5% di e poblacion economicamente activo na luna di april, un reduccion di 4,3...
Colombia: Husticia Spaño a admiti un denuncia contra Gustavo Petro pa presunto secuestro
(Infobae) – Hues di Audiencia Nacional Joaquin Gadea a admiti un denuncia presenta contra e candidato presidencial Colombiano di iskierda, Gustavo Petro pa e...
Venezuela: Comunidad LGBTIQ+ ta protesta na Caracas contra discriminacion
(ElNacional/Efe) – Alrededor di 300 persona a manifesta diasabra den oranan di atardi ariba e cayanan principal di Caracas, capital di Venezuela, pa protesta...
Colombia lo cera su fronteranan for di awe pa eleccionnan presidencial
(EFE) – Gobierno Colombiano a ordena e ciere di pasonan fronteriso terestre y fluvial di e pais for di awe 28 di mei te...
Ecuador a confisca mas di binti bara di oro, arma di candela y placa...
(Infobae) – Un operativo di Polis Nacional di Ecuador a confisca mas di binti bara di oro. E entradanan hudicial a tuma luga na...
Venezuela: Maduro ta culpa Ivan Duque pa supuesto atakenan contra refinerianan
(LaPatilla) – Nicolas Maduro a culpa e presidente di Colombia, Ivan Duque pa supuesto atakenan terorista contra a refinerianan na Paraguana, El Palito y...

robotstxt: allowed

filter: keep


text:
Prome Minister Evelyn Wever – Croes conhuntamente cu Minister di Asunto Economico, Comunicacion y Desaroyo Sostenibel Geoffrey Wever tabata presente na e encuentro “Youth for Impact” organisa na Universidad di Aruba. Na e ocasion, Premier Wever – Croes a elabora riba e agenda di e metanan di SDG y a splica tambe con e agenda ta determina kico mester haci awe, pa por logra cu cambionan necesario ta tuma luga pa sigura un mihor futuro.
E Metanan pa Desaroyo Sostenibel / Sustainable Development Goals (SDGs) ta forma parti di e plan di accion global pa caba cu pobresa, proteha e planeta, promove prosperidad y sigura paz pa un y tur pa aña 2030. E metanan ta universal, y ta conecta henter mundo cu otro pa un mihor futuro.
E SDGs a wordo adopta na 2015 door di paisnan cu ta miembro di Nacionnan Uni y Gobierno di Aruba tambe a compromete su mes pa implementa e SDGs.
Actualmente Aruba ta conduciendo un ‘review’ a base boluntario, cu lo duna na Nacionnan Uni na juli, pa mustra kico tur a haci caba y kico tur ta bay enfoca riba dje den temponan nos dilanti. Sinembargo, segun ta revisa progreso di e SDGs y segun cu ta recupera di e pandemia, ta realisa mas y mas, cu pa crea un mihor sociedad pa awo y pa futuro, ta rekeri esfuerso di henter comunidad adulto y hoben. Pues mester traha den colaboracion y scucha di hobennan tambe, door di duna nan e espacio pa expresa.
Importancia di participacion activo di hoben
“E presente y e futuro di humanidad y di planeta ta den nos man. Pero e ta den man tambe di e generacionnan mas hoben cu na dado momento tambe lo tin e encargo pa pasa e ‘torch’ pa futuro generacionnan.” Prome Minister Wever – Croes a sigui bisa cu pa determina kico mester haci awo y kico mester pa futuro, ta importante pa hobennan ta envolvi den e tema aki. “Nos no por determina loke ta mihor pa hobennan awe y den futuro, sin cu ta scucha for di nan mes, especialmente den e fase di recuperacion cu nos ta aden y implementacion di SDGs.”
Prome Minister a bisa tambe cu na Aruba tin 20.136 hoben entre edadnan 15 y 30, pues un grupo grandi di mente creativo y innovativo y cu ta trece perspectivanan nobo. E ta un hecho cu participacion activo di hobennan den e desaroyonan sostenibel di un pais, ta central pa logra sociedadnan sostenibel y inclusivo unda cu ta atende cu retonan manera cambio di clima, falta di empleo, pobresa, igualdad di genero, conflicto y mas. Tur esakinan ta retonan cu Covid a accentua con importante e ta pa atende cu cada un di nan.
Terminando Prome Minister Wever – Croes a bisa cu ta reconoce e mente creativo di hobennan y e capacidad di hobennan pa bin cu ideanan y alternativanan nobo, pesey innovacion ta un parti cardinal di maneho di su Ministerio y di Gabinete Wever – Croes II, y ta haye sumamente importante pa envolve hobennan den esaki. “Estilo di bida, capacidad y conocemento di e generacion actual lo defini e mundo na aña 2030 y pa añanan mas despues tambe. Pesey, e encuentro cu a tuma luga ta hopi importante y ta gradici Universidad di Aruba y E SDG Committee pa a organisa e encuentro aki,” Prome Minister a termina bisando.


text:
Ta nivelá tur DJ i agrupashon musikal na kuminsamentu di tur marcha. Nivel máksimo di zonido permití durante marchanan di Karnaval ta 100 Desibèl
Ta nivelá tur DJ i agrupashon musikal na kuminsamentu di tur marcha.
Nivel máksimo di zonido permití durante marchanan di Karnaval ta 100 Desibèl
Willemstad – E aña aki meskos ku añanan anterior, nivel máksimo di zonido permití durante tur marcha di Karnaval ta 100 Desibèl. Pa organisá Karnaval e organisadó den e kaso aki Fundashon JAG, mester pidi un pèrmit kual ta keda otorgá pa Polis. Den e pèrmit aki tin un kantidat di regla na kua e organisadó i gruponan mester tene nan mes na dje. Un di e reglanan aki ta nivel máksimo di zonido permití. Sekshon di Medio Ambiente i Naturalesa tin e tarea pa midi zonido komo nan tin ekspertisio i ta disponé di e aparatonan pa hasi e trabou.
E aña aki tambe lo hasi uzo di e aparato MeTrao ku awendia ta e sistema mas uzá pa maneho di zonido durante konsiertonan i festivalnan riba nivel mundial. E sistema aki ta duna oportunidat pa midi i manehá zonido for di distansha, pues no ta nesesario mas pa midi for di pòstnan fiho riba ruta di Karnaval. E bentaha di e sistema aki ta ku DJ nan i agrupashonnan no por baha zonido momentu ku ta aserkando un pòst di midimentu i hisa zonido bèk despues di a pasa e pòst. Na kuminsamentu di marchanan na altura di pòmp di gasolin di Sta. Maria tin inspektornan i miembronan di AMAK presente pa huntu ku DJ òf agrupashon musikal pone e zonido na nivel di Desibèl permití momentu ku nan ta pasando.
Inspektornan ku ta midi zonido tin kontakto direkto ku komando sènter i Polis. Lo notifiká Polis momentu ku un Inspektor mester intervení pa baha nivel di zonido. Promé biaha ku intervení ta djis pidi pa baha zonido sin konsekuensha. Di dos intervenshon serka mes DJ òf agrupashon musikal lo mèldu esaki na komando sènter i konsekuentemente Polis lo por tuma medidanan nesesario. Den e kaso aki Polis por tuma e desishon pa para e músika pa motibu di negligensha di reglanan stipulá den pèrmit. Ministerio di Salú, Medio Ambiente i Naturalesa ta rekomendá tur hende i sigur nos muchanan, pa hasi uzo di protekshon di oido i mantené distansha responsabel for di spikernan.


text:
ORANJESTAD - Diahuebs, dia 23 di juni, 2022, pa 11:30 di mainta, lo tin un ceremonia di strooimento di shinishi di tres defunto. Ta trata di Carl W. Beyer, Sra. Gail Janson-Smith y Sr. Samuel (Sam) Speziale, Jr. Tur tes defunto a nace den hospital di Lago, bay scol y crece den Lago Colony. Esaki lo tuma luga den presencia di famianan, amigonan y invitadonan di e famia cu a bin for di Merca pa e ocasion special aki.
Segun señor Adolf Kock, debi cu e no tin informacion completo di Gail y Sam, y tambe cu Carl ta mas conoci pa nos, e por comparti cu e sigueiente storia. Carl su pareha, Cisca Taft y famianan, ta na Aruba caba pa e ceremonia aki. E ceremonia lo tuma luga na e faro na Seroe Colorado, den Colony.
Carl no ta un desconoci aki na Aruba. El a nace aki den e hospital di Lago, yiu di Walter y Maxine Beyer, hendenan di Casper, Wyoming, cu a biba den Lago Colony e tempo ey. Kock a traha cu e tata cu tabata un Maintenance Foreman den Oficina di Light Oils, for di aña 1954 pa 1964. Nos a sera un bunita amistad y nan tabata bishita otro regularmente.
Carl, despues di a termina su estudio na Merca, a uni su mes den e Cuerpo Policial na Oklahoma. Algo nunca e por a lubida, manera el a conta Kock, tabata e explosion cu Timothy McVeigh a causa dia 19 di April 1995 na e Day Center, cu por poco a causa su bida, pasobra net e tabata yega ey pa un control cu regularmente nan ta haci tur dia.
Increibel con Carl tabata stima Aruba y su hendenan….asina hopi amistad cu durante aña a enrikece su bida. E tabata afortuna pa usa parti di su tempo pa bishita nos isla despues di su pension. Hasta a cumpra un pida tereno na Sero Alejandro cu e meta pa traha su cas y disfruta di su pension aki na nos isla. Pero pa motibo di tempo y salud esaki no a wordo realisa. Kock y su amigonan de Cuba na Savaneta a yud’e na varios ocasion tocante e tereno aki. Un tereno cu a dun’e hopi dolor di cabes entre e y gobierno. Ami mes mester a bay cune na D.O.W. na un ocasion.
Carl, debi na su personalidad saliente, a desaroya algun amistad ferviente riba e isla y a lo largo el a bira parti di nan famia. Su tempo ta bira hopi cortico ora e bishita nos isla debi na e tantisimo amistad cu e tin cu atende.
Carl y Cisca a retira na Cape Coral, Florida unda nan tabata gosando di nan pension. Desafortunadamente Carl a encontra cu algun problema serio cu su salud durante e ultimo seis aña cu a afect’e y a rekeri hopi atencion, pero e no a entrega. E tabatin un actitud positivo y tabata determina cu e mester bira bon, cual sigur a prolonga su bida. Un cos bon tabata cu e no tabata sinti ningun dolor y a gosa su bida te na fin.
Dia 26 di februari 2021 Carl ta fayece na Cape Coral na edad di 78 aña, lagando su pareha Cisca y yiunan. Dia 6 di November un Celebracion di Bida a wordo teni na Cape Coral, Merca pa su esposa, famia y amigonan. Su deseo semper tabata cu ora e muri, pa su shinishi wordo plama den Lago Colony. Awo su esposa ta cumpli cu su deseo, un persona cu tur esnan cu a conoce sa con hopi e tabata stima e pida baranca aki. Carl tabata bon amigo cu e doñonan di Charlie’s Bar na San Nicolas y durante varios di su bishitanan, e tabata keda cerca nan. E ultimo tempo cu e cu Cisca tabata bini pa un luna, nan tabata keda na Aruba Beach Chalets na Savaneta.
“Mi ta desea Cisca y tur famia hopi forsa y cu nos amigo Carl sosega na Paz. Igualmente hopi forsa na famia di Gail y Sam. Cu nan sosega na Paz” Sr Kock a finalisa bisando.
Awe Noticiacla.com ta cumpli 8 aña di existencia, cu ta motibo pa su cas editorial Wired Media ta hopi contento y orguyoso. Contento di por a yega e ‘milestone’ aki. Un aña mas di a informa y educa, crea un plataforma di nivel for di cual informacion confiabel ta wordo transmiti diariamente. Un idea 8 aña pasa cu a transforma den un producto balioso cu awendia ta wordo considera como un di e fuentenan mas importante y confiabel di noticia local y regional. Ta momento pa celebra berdad, pero mas importante, reflecciona y wak con nos a yega aki, unda nos ta y porta mas importante ainda, unda nos ta bayendo. E punto mas importante semper, ta di gradici nos creador, tambe ABO, e siguidor, y ABO cu ta e sosten comercial danki na cual nos por a y ta y lo sigui produci loke nos ta produci cu hopi amor. Manera tur producto, semper lo tin caminda pa mehoracion, y esey ta keda e rason pa sigui padilanti y mehora cada dia mas, den diferente forma. Un gradicimento na e miles di usuario cu a, ta y ojala lo sigui usa e Plataforma aki pa ricibi nan informacion cu ta necesario pa desaroyo di nan mes. Un palabra di gradicimento di curazon. Masha masha danki, y cu boso sosten, nos lo sigui padilanti, pa asina yega aña number 9.
ORANJESTAD – Oficina di turismo a informa diabierna atardi cu Aruba ta elimina seguro obligatorio de Covid-19 pa bishitantenan. Nan a recorda cu na juli 2020, Aruba a habri su frontera bek pa bishitantenan di Estados Unidos y a inicia cu e Aruba Visitors Insurance. Esaki tawata un innovacion den medio di pandemia, cu a wordo sigui despues pa otro destinonan. E seguro aki tawata obligatorio pa tur bishitante y di e forma aki a sigura cu tur caso di turista cu a test positivo durante nan estadia por a conta entre otro riba cobertura di acomodacion pa isola, transporte, test di covid y gastonan di dokter, hospital y ICU.
ORANJESTAD – Sindicato di maestro SIMAR ta considera e anuncio di aumento di tarifa di WEB como un baño di awa friu, y a manda nan preocupacion pa prome minister Evelyn Wever Croes diahuebs atardi mes. Den e carta nan ta splica nan preocupacion y desaprobacion di e loke a sosode. E noticia pa miembronan di e sindicato, a bin como un sorpresa total, y cu ta haci nan situacion financiero aun mas fastioso, banda di e recorte salarial. A comparti cu varios miembro ainda tin problema tur luna pa cera placa pa por cubri nan gastonan. Ademas nan tin duda ainda cu enberdad luna di juli 2022 lo nan haya e recuperacion manera priminti di e 5% di salario. “Nos ta en espera ainda di e decision definitivo di e recuperacion di 5% di salario” e presidente di sindicato ta bisa. A recorda cu awa ta un necesidad basico y primario y cu esaki lo aumenta e problemanan social den enseñansa. Acerca a bin e problema di luna di mei y juli di aumento drastico di gasoline, cu ta limita e mobilidad di varios miembro.
ORANJESTAD – Ministerio Publico ta habri desde diabierna prome di juli 2022 normalmente desde 08.00 or di mainta. Asina vocero di e departamento, Ann Angela a bisa diahuebs. Manera ta conoci e departamento tambe a cera diaranson debi na e menasa di mal tempo. Tur afspraak pa busca e carta di buena conducta (vog) a wordo posponi pa diamars 5 di juli 2022. Por mantene e orario riba bo invitacion.
Si bo ta rabia cu ayera ‘nada’ no a pasa, y cu bo a gasta boshi placa cumpra yen di cos extra ‘pornada’, pensa cu awe e headline por tabata diferente. E por tabata “Islanan ABC destrosa pa tormenta Bonnie, hopi destruccion, famianan perdi, etc etc”. Awe bo ta lanta, contento cu bo propiedad ta unda e ta ainda, y cu bo tin un dia mas pa biba. E placa cu bo a gasta ayera, ta nada, compara cu loke bo por ta tin na gasto extra awe, si e mal tempo a pasa manera cu e tabata poni pa pasa. Un colega di prensa na Corsou ayera ainda ta conta con Thomas (un rabo) a lague cu 30 mil na gasto. Awor porta bo a gasta algun shen florin, (cu ta hopi, pero bo mester relativ’e si). Considera ayera un bon training. Corda semper, miho bon prepara, y alerta, cu trankil y sorprendi pa un mal tempo cu ta lagabo cu mas debe (cu bo tin caba) cu nunca. Y porta bo no ta un creente, pero algo a bolbe pone cu nos a scapa di loke por tabata un disaster natural. Be grateful, and move on! Scirbi pa Tito Laclé.


text:
Stimulando nos hoben nan pa sigui dedica nan mes na arte Minister Maduro a bay mira e pelicula local ‘Chronico’ hunto cu e grupo di Caribbean Arts Aruba
ORANJESTAD – Diadomingo cu a pasa, minister Maduro, riba invitacion di Sr. Charles Croes, a bay mira e pelicula ‘Chronico’ hunto cu e grupo di hoben studiante di Caribbean Arts Aruba.
Tabata un anochi ameno caminda cu despues di a mira e pelicula produci localmente, minister Maduro tabata tin e placer di por a combersa cu e hobennan presente riba locual ta trata nan aspiracion pa un dia bira actor nan mes y asina aporta na e industria creativo di Aruba. Aparte di e hobennan aki cu tabata presente, parti di e elenco di e pelicula tambe a bini hunto un rato pa asina combersa cu e minister riba nan experiencianan pa cu e pelicula aki.
E hobennan di Caribbean Arts Aruba a expresa di ta aprecia cu minister Maduro a topa cu nan y tambe pa combersa cu nan tambe riba locual ta nan aspiracion. Minister Maduro na su turno ta sumamente agradecido pa e invitacion cu el a ricibi for di Sr. Charles Croes pa por a comparti un rato ameno cu e studiantenan aki y ta deseanan tur clase di exito den e mundo di actuacion.


text:
Como fraccion di MEP nos ta hay’e sumamente importante pa brinda e consumidor proteccion. Esaki door cu no por ta asina e consumidor ta hay’e den debe innecesario pasobra por ehempel nan ta wordo cobra un interes desproporcional. Esaki por cierto tawata un di e puntonan cu a wordo señala como un factor cu ta conduci na problemanan social.
Pa mitiga esaki ta importante pa crea concientisacion, bin cu reglanan cu lo proteha e consumidor y exigencianan pa companianan cu ta fia of brinda servicio na un interes desproporcional. Sinembargo ta importante tambe pa bo keda brinda e famianan humilde cu mester di un fiansa chikito (micro-lending) e posibilidad aki si. Por ehempel un famia humilde hopi biaha no ta bin na remarca pa un fiansa cerca banco ora analisa nan debe existente y nan entrada. E posibilidad pa nan yega na un fiansa por ehempel cerca un compania cu ta provee fiansa mester keda posibel obviamente, pasobra bo no kier stimula un mercado illegal tampoco.
LEY PA PROTEHA E CONSUMIDOR
Durante reunion cu fraccion di MEP tawata tin na Banco Central a intercambia riba diferente punto al respecto. Y tambe a haya un presentacion di un concepto di ley cu ta wordo prepara aworaki cu lo mester brinda proteccion na e consumidor. Meta di e ley aki ta pa fortifica confiansa den e sector financiero y proteha e derechonan di e consumidor. Lo introduci regla cu ta stipula con un instituto financiero mester trata e consumidor pero tambe un procedura unda e consumidor por bay pa haya su derecho.
E REGLANAN
Lo introduci un interes maximo cu ta ser permiti pa cobra na interes y e compania of negoshi tin e obligacion pa haci un investigacion pa wak cuanto debe ya caba e consumidor tin pa evalua si e persona por haya un fiansa of e por cumpra un producto riba credito, cual de facto tambe ta un fiansa. Pa por logra esaki lo introduci un sistema di registracion obligatorio pa tur compania y of negoshi cu ta den e tipo di negoshi aki. Asina no solamente bo ta proteha e consumidor, pero na mes momento bo ta proteha e compania tambe pasobra e “compliance” di e consumidor pa cu e negoshi lo subi. E reglanan aki lo conta pa institutonan financiero y tur negoshi cu ta cumpra, cambia, fia of bende a base di interes.
PA CONCLUI
E concepto di ley ta aworaki cerca Gobierno y nos tin entendi cu ya caba tin un conseho riba e ley aki di parti “Raad van Advies” y “Directie Wetgeving”. E concepto ta basa riba leynan y reglanan cu ya caba ta existi den Reino y Banco Central a indica caba cu nan tin espacio pa por emplea personal cu ta bay supervisa e diferente reglanan cu e ley aki lo introduci.


text:
Den e verslag pa loke ta trata e dos leynan di consenso di Reino COHO y RAft cu a keda manda Hulanda dia 20 di mei 2022, mi a haci varios pregunta y a duna comentario, critica y sugerencia pa cambio. COHO ta para pa Caribisch orgaan voor hervorming en ontwikkeling y RAft pa Rijkswet Aruba financieel toezicht. Durante e simannan venidero mi lo bai sigui saca varios articulo ampliando riba e dos concepto di leynan aki. Den e articulo aki mi lo bai amplia riba e articulonan den ambos ley cu ta specifica e nombramento y posicion legal di e organonan di supervision y kico mi ta pensa di e contenido di esakinan.
Articulo 3 di RAft
Articulo 3 ta trata e nombramento y posicion legal di e organo di supervision. E puntonan mas importante pa menciona ta cu e organo di supervision lo consisti di tres miembro, di cual un presidente, y nan lo wordo nombra a base di experticio. E procedura di nombramento di e miembronan ta den man di e conseho di minister di Reino y ta tuma lugar como lo siguiente ti di: e miembro cu lo ta e presidente lo wordo nombra door di Minister President di Hulanda den su funcion como presidente di Conseho di minister di Reino, un miembro lo wordo nombra den acuerdo cu sentimento (“met het gevoelen”) cu Conseho di minister di Aruba riba recomendacion di Prome Minister di Aruba y un miembro lo wordo nombra den acuerdo cu sentimento (“met het gevoelen”) cu Conseho di minister di Hulanda riba recomendacion di Prome Minister di Hulanda. Por ultimo e miembronan ta wordo nombra pa tres aña y despues di e termino aki nan por wordo renombra.
Den e verslag mi a enfatisa riba e hecho cu tur tres miembro ta wordo nombra door di conseho di minister di Reino y ningun door di Aruba, specialmente pasobra cu RAft ta conta specificamente pa Aruba. Mas cu claro mi a haci e pregunta e ora dicon Aruba no por nombra directamente un miembro den e organo di supervision.
Un otro punto cu a sobresali den e articulo aki ta cu no ta menciona cuanto biaha e miembronan di organonan di supervision por wordo renombra. Manera cu e ta skirbi den e ley e miembronan por keda wordo renombra cada tres aña. Pa e motibo aki mes mi persona a haci e pregunta dicon no a stipula esaki manera den e ley di consenso di Reino COHO unda cu akiden si ta stipula cu e miembronan di e organonan di supervision di COHO por wordo renombra solamente un bes. Pa e motibo aki a pidi na Hulanda pa haci cambio den e articulo aki pa asina e coincidi cu esun di COHO y asina e miembronan di e organonan di supervision por wordo renombra despues di tres aña solamente un biaha.
Articulo 9 di ley di consenso di Reino COHO
Articulo 9 ta trata e nombramento y posicion legal di COHO (organo di supervision). E puntonan mas importante pa menciona ta cu e COHO lo consisti di tres miembro, y di cual e presidente y minimo un otro miembro tin ‘aantoonbare affiniteit’ (afididad demostrabel) cu e islanan Aruba, Korsou y Sint Maarten. Tur tres miembro ta keda nombra door di Hulanda a base di un conclusion di Conseho di Minister di Reino cu na su turno ta keda tuma for di un procedura pre describi. Esaki ta consisti di un lista di posibel candidato traha pa Hulanda y presenta na un benoemingsadviescommissie cu ta consisti di tres miembro cu nos islanan por duna nan sentimento over nombracion di un representante. A base di un “profielschets” lo saca un conseho pa Conseho di Minister di Reino.
Den nos verslag nos ta sugeri pa tur isla por nombra un representante cual ta haci cu e organo di supervision lo consisti e ora di cinco miembro na lugar di tres. Na mes momento nos a cuestiona e palabra ‘aantoonbare affiniteit’ mirando cu ningun caminda ta keda indica kico esaki ta encera y con ta bay midi esaki. Segun nos opinion e splicacion al respecto ta vaag y insuficiente. Mirando cu ta keda menciona un profielschets y esaki no ta como anexo agrega, nos a manda pidi esaki. Un punto cardinal y cu no a tene cuenta cu ne y cu nos ta haya hopi importante ta cu e miembronan mester tin conocemento encuanto “small island development states” pasobra den tur aspecto nos situacion ta sumamente diferente cu e situacion di Hulanda cu ta un pais grandi. Na mes momento nos a haci e pregunta con nan ta bay garantisa cu e miembronan tin conocemento di economianan chikito manera esun di Aruba.
Ta keda awor pa warda e contestacion di parti di Hulanda pa wak na ki manera nan ta contesta nos preguntanan y alabes atende cu nos comentario, critica y sugerencia pa cambio.


text:
Minister Xiomara Maduro: Status Aparte a brinda nos un Pais, ta keda na nos pa construi Patria
Oranjestad – Diamars ultimo Minister Maduro di Cultura huntocu Minister President Evelyn Wever-Croes tabata anfitrion di e ‘Conferencia 35 aña Status Aparte, Aruba ta di nos tur’, dedicapa conmemora e 35 aña di Aruba como Pais autonomo denter di Reino Hulandes.
Tabata un mainta yena cu e historia di e Status Aparte di nosPais y su protagonistanan. Un mainta na unda cu grandi y hobenpor medio di entrevista a haya oportunidad pa expresa nan opinion riba Aruba su Status Aparte y con nan ta wak Aruba den futuro. Panelistanan consistiendo di profesionalnan di Aruba a duna un bista di con nan a experencia nos Status Aparte, con nan ta wak cu Aruba a desaroya den 35 aña di tempo y con nos Paislo mester sigui desaroya e siguiente añanan nos dilanti.
E ‘Conferencia 35 aña Status Aparte, Aruba ta di nos tur’, tabatayena di e creatividad di nos hendenan. Por medio di un visualisacion a conta e historia di Status Aparte y e desaroyo di Aruba den 35 aña. Tambe tabatin declamacion di e poema‘Union …. E yabi’ door di sra. Melendy Bisslik – Neuman, ganadora di Poeta di Patria 2018 y 2019. Alabes tabatinpresentacion di un obra teatral ‘Curason- Aruba ta di nos tur’ cu actuacion di sr. Jhon Freddy Montoya y sra. Joan Danies, acompaña pa musiconan sr. Johnny Scharbaay y sr. Chencho Kelly como aporte di Departamento di Cultura.
Durante e Conferencia aki tambe a presenta dos panel ‘Posiciondi Aruba den Reino’ lidera pa moderador sra. Indra Zaandam cu panelistanan sra. Lily Marval, sr. Aldrich Croes, sr. Tristan Every, sr. Rendell de Kort, sr. Edric Croes y sr. Hubert Dirks. Durante e panel e panelistanan a comparti nan opinion ribavarios tereno kico Status Aparte a nifica pa Pais Aruba y tambecon nan ta mira Aruba su futuro den Reino.
E conferencia a clausura cu e interpretacion di e cantica ‘Mi Pais’ di nos artista Jossy Brokke hunto cu Edjean Semeleer, acompañapa e guitarista Chris Kross. Un bunita cancion pa recorda nosriba e stimacion cu nos mester tin den nos curason pa nos Pais. Status Aparte a brinda nos un Pais, ma ta keda na nos pa construi Patria.
Minister di Finansa y Cultura ta yama danki na tur e panelistanan, na e personanan cu a comparti nan opinion tocanteStatus Aparte den e grabacion, sra. Clarita Britten, e hobenJaylon Machado, High Performance, TeleAruba, Diario TV, Canal 22, Radio Power FM y tur otro medionan social, pa nan tremendo cooperacion.
Alabes Minister Maduro ta gradici tur hende cu a acepta e invitacion pa tabata parti di e conferencia den un ambientepositivo y cu e mensahe principal di union na bienestar di Aruba.


text:
MELBOURNE – Un huez cu a atende e caso cu e tenista internacional y number 1 di mundo Novak Djokovic a entama, a dicta na fabor di e tenista, revocando e decision di kita visa pa e tenista drenta Australia pa defende su titulo otro siman den e torneo di tennis esta e Australian Open. E tenista tabata ‘cera’ den un hotel na e pais pendiente e caso y decision. Cu e sentencia, e huez a revoca e ‘detencion’ aki tambe, aunke no a mira e tenista mas.
Clouds: {{current_weather.clouds}}%
Wind ({{current_weather.wind.deg}}): {{current_weather.wind.speed}}{{units_wind}}


text:
Diasabra mainta trempan Aruba Ports Authority a yama bonbini na tres crucero, di cual un di nan ta drenta nos waf pa prome biaha. Ta trata aki di e crucero Rotterdam di e liña crucero Holland America Line. Director di Aruba Ports Authority, Marc Figaroa, a subi abordo di e crucero pa saluda e capitan y a intercambia e acustumbrado reconocimento den nomber di e pueblo di Aruba.
E crucero Rotterdam ta midi 300 meter di largura y 35 meter di hanchura. E tin un capacidad pa acomoda no menos di 2.668 pasahero abordo. E crucero aki ta esun di mas nobo den e fleta di Holland America Line y su maiden voyage a tuma lugar na October di e aña aki, esta apenas siman pasa.
E madrina di e barco aki ta Su Altesa Real, Prinses Margriet di Hulanda. Esaki no ta e prome barco cu ta na honor di un miembro di famia Real di Hulanda. Ta for di aña 1920 a cuminsa cu e tradicion aki. Rotterdam awo ta e di 13 crucero cu ta conta cu un miembro di Famia Real Hulandes como su madrina of padrino.
Holland America Line ta un compania Mericano cu ta resorta bou di Carnival Corporation, estableci na estado di Washington, na Merca. A funda e compania na aña 1873 na Rotteram, na Hulanda, como Netherlands-America Steamship Company. A oper’e entre 1873 pa 1989 como un compania di barco, un liña di pasahero, un liña di carga y un liña crucero. Primordialmente a opera entre Hulanda y Norte America. Holland America a bira un subsidiario di Carnival Corporation desde aña 1989.
“Nos ta orguyoso di e prome yegada aki pa Aruba. Awor aki pocopoco nos ta cuminsa mira e frutanan di tur locual nos a planta e ultimo añanan, conhuntamente cu Minister di Tursimo y ATA. Mester tene cuenta cu for di momento nos negocia, haya aprobacion y pa e crucero yega Aruba pa prome bes, mayoria biaha a pasa dos aña”, asina Marc Figaroa, director di Aruba Ports Authority a splica. E tabatin un sonrisa di satisfaccion grandi riba su cara, ora cu orguyosamente el a anuncia cu e fin di siman aki Aruba a conta ocho crucero den waf. Un a yega diabierna, cuater diasabra y tres diadomingo.
“Nos no ta ainda unda nos lo kier ta, pero Aruba por ta sigur cu nos ekipo ta trahando dia y anochi pa no solamente alcansa e aña record di 2019, den cua mas di 831.000 pasahero a yega Aruba, sino surpas’e tambe y percura pa un crecemento gradual y duradero di nos industria di crucero”, di acuerdo cu Marc Figaroa.
A funda Aruba Ports Authority N.V. desde aña 1981, pues ta celebra 40 aña di existencia e aña aki. E compania ta pertenece 100% di Gobierno di Aruba y tin 71 trahado den servicio directo. Hunto nan ta maneha e dos wafnan di Aruba, pues tanto esun di crucero na Oranjestad como tambe esun di carga na Barcadera, unda nan tin un acuerdo di operacion cu ASTEC. Pa aña ta yega mas o menos 300 crucero na Oranjestad y un otro 950 barco di carga na Barcadera. E compania ta stabiel y ta bou maneho di Marc Figaroa.


text: Diadomingo mainta a drenta informe di cu tin un persona indesea na un cas na Kudawecha y ta buscando problema ya caba den e oranan mas prome ela presenta, pero aworaki ela presenta y a menasa su ex cu e ta bay kima e cas cu e ex y otronan den e cas, mesora a dirigi un patruya na e sitio. Na yegada di e patruya a bin compronde cu e homber indesea no tey mas y cu ela bay den un Chevrolet Optra shinishi. Polis a bay na e adres di e homber ey na Turibana pero tampoco a bin encontra cun’e. Polis a bisa e dama pa e por pasa na recherche pa entrega keho.


text:
Di dos detenshon relashoná ku un kaso di atrako den Oranjestraat.
KOMUNIKADO DI PRENSA 336 / 2019
25 ougústús 2019
Di dos detenshon relashoná ku un kaso di atrako den Oranjestraat.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Personal di Atrako Tim a kontinuá ku un investigashon relashoná ku un kaso di atrako ku a
tuma lugá dia 2 di ougùstùs último riba dos turista, kaminda a kita un tas for di nan den
área di Oranjestraat (komunikado di prensa no. 303/2019).
Djasabra 24 di ougústús 2019, alrededor di 10.00 or, Polis a detené e di dos (2) sospechoso
den e kaso aki. E dia en kestion e sospechoso aki a logra di kore bai. Ta trata di e hòmber
Y.J.O.C, nasé na Venezuela di 32 aña di edat.
E sospechoso tabata será na Barak di ilegal.
Detenshon di e sospechoso a tuma lugá na Warda di Reshèrshi na Garipitoweg. El a keda
presentá dilanti un Fiskal Ouksiliar ku a ordená su enkarselamentu komo sospechoso den e
kaso di atrako ariba menshoná, pendiente di mas investigashon.


text:
Ombudsman di Puerto Ricoen ta topa cu “situacion deprimente” na playanan di e isla. Baño insuficiente y deteriora, como tambe falta di siguridad, ta e principal hallazgonan di un investigacion recien conclui pa e oficina di e ‘Procurador del Ciudadano’ (Ombudsman) riba estado di e balnearionan mas bishita na e isla, y e hallazgonan ta mustra un “situacion deprimente”.
Asina e propio procurador, sra. Iris Miriam Ruiz a declara, cu a adelanta na El Nuevo Día e resultadonan di su investigacion, despues di e publicacion di e ‘Isla sin Playas’, den colaboracion cu e Centro de Periodismo Investigativo.
“Puerto Rico ta cataloga como un di e islanan cu e miho playanan den mundo henter. Sin embargo, cu e situacion cu ta presenta, tanto local como turista tin un impresion bastante diferente”, el a bisa. Como parti di e investigacion, personal di e Ombudsman a bishita luna pasa 10 balneario: Cerro Gordo, na Vega Alta; Manuel “Nolo” Morales, na Dorado; Punta Salinas, na Toa Baja; La Monserrate, na Luquillo; Seven Seas, na Fajardo; Punta Santiago, na Humacao; Boquerón, na Cabo Rojo; Caña Gorda, na Guánica; Tres Hermanos, na Añasco; y Punta Guilarte, na Arroyo.
Den termino general, segun Ruiz, a haya cu e balnearionan no tin suficiente baño pa e cantidad di bishitante cu nan ta ricibi; e infrastructura ta deteriora y “no tin e limpieza cu mester tin”.
“E falta di infrastructura sanitario ta resulta den contaminacion di awa, pasobra hende ta haci nan necesidad den naturaleza. Tambe a detecta e falta di ducha.
Otro hallazgo importante ta e escasez di salbabida, uno pa cada balneario, y e poco vigilancia, sea di parti di polis o di e Cuerpo di Vigilante di e Departamento di Recurso Natural y Ambiental (DRNA).
“E presencia di siguridad ya no ta mir’e manera antes na a playanan y mester di hopi”, Ruiz a subraya. Pa loke ta maneho di desperdicio, Ruiz a bisa cu, por lo menos na e luganan bishita, no tabatin un problema mayor.
El a conta cu proximo siman ta bay comparti e resultadonan cu e directivanan di DRNA y e ‘Programa de Parques Nacionales’ (di e Departamento di Recreacion y Deporte), pa cuminsa cu e accionnan corectivo pertinente.


text:
FFK KU BISTA RIBA E TRAYEKTO NOBO PA MUNDIAL 2026!
FFK KU BISTA RIBA E TRAYEKTO NOBO PA MUNDIAL 2026!
Ayera durante e reunion, Direktiva di FFK a tuma desishon en konekshon ku e futuro i e desaroyonan rondó di nos selekshon nashonal.
FFK ta lamentá ku e soño ku FFK, nos hungadónan i tambe nos kuerpo tékniko ta tin, no por a keda kristalisá. Esta; klasifiká pa promé biaha den historia pa Mundial 2022.
Esaki ta trese kuné ku FFK mester a hasi un evaluashon profundo pa yega na desishonnan ku ta regardá posibel kambio pa ku e kuerpo tékniko i su trayektoria durante e último añanan.
Direktiva di FFK a yega na e desishon ku pa e próksimo 4 añanan, FFK lo enkaminá un trayekto nobo ku un otro ruta. FFK ta gradisí tur miembro di nos kuerpo tékniko i nos hungadónan pa tur e esfuerso i trabounan ku a keda hasí durante e trayektoria anterior.
FFK lo tuma tempu pa atendé ku e reorganisashon di tur selekshon nashonal p’asina halsa e nivel di ekiponan maskulino, femenino, hubenil i nos kompetensianan lokal.
8 sèptèmber 2021


text:
ORANJESTAD, Aruba: Post Aruba N.V. a celebra e di 35 aniversario di Donald Dijkhoff, kende a drenta den servicio di Post Aruba N.V. dia 6 di Mei 1982. Donald Dijkhoff a cuminsa como un ayudante di partido di carta y awendia su funcion ta magazijnmeester den departamento di financia.
Donald Dijkhoff a celebra su aniversario hunto cu su coleganan pero tambe cu su esposa, kende ta orguyoso di dje. Donald Dijkhoff ta un persona cu a crece den Post Aruba N.V. unda cu el a traha den mayoria departamento cu ta relaciona cu operations. Donald Dijkhoff a traha como ayudante, all around den Express Mail Service, expediteur, trahado di siguridad di Post/coordinador di mail, hoofd brievenbesteller y awo e ta magazijnmeester den departamento di financia.
Donald Dijkhoff ta un persona cu semper tin un bon humor y semper e ta haci joke. Tambe e gusta canta y di leu por scucha Donald Dijkhoff ta canta den gang. E ta un bon colega y por conta riba Donald Dijkhoff. Semper e ta cla pa yuda.
Hunto cu su famia y colega, Post Aruba N.V. a duna Donald Dijkhoff un gradicimento pa su esfuersonan haci tur e añanan aki.


text: Diamars merdia algun habitante di Boegoeroei a informa nos cu nan tin molester di e holor stinky cu Save-A-Lot ta laga bay y ta echt causa nausea cerca nan y ta hopi stinky. Correctamente nos colaborador a avisa nan pa tuma contacto cu esnan di Salubridad y Sanidad pero un of otro bisinja a preferea di bati alarma na polis. Polis a bay papia cu e gerente cu a bisa e polisnan cu e pos a yena y cu ya caba lo a yama pa bin chika e pos. Nos colaborador a bay na e sitio y a constata “algea berde” cu a duna e indicacion cu esaki ya cba lo tin algun dia andando asina. Ban spera nan resolve e problema Anti-Hygiena aki prome cu e Servicio di Control di Sanidad pasa y controla pa no mester sera e lugar pa un problema di hygiena.


text:
Pronóstiko di tempu pa Kòrsou i bisindario bálido te djaweps mainta 06:00 o.l., 29 di yüli 2021.
Pronóstiko
Pronóstiko di tempu pa Kòrsou i bisindario bálido te djaweps mainta 06:00 o.l., 29 di yüli 2021.
Kompilá: djarason 28 di yüli 2021, 05:00 o.l. (09:00 UTC).
Tempu: Shelu ta parsialmente nublá ku chèns pa un áwaseru lokal.
Temperatura máksimo lo alkansá 32ºC i temperatura mínimo 27ºC.
Solo ta sali 06:22 i ta baha 19:03 o.l.
Bientu: Por lo general ost i moderá; forsa 3 te 4 (12 te 30 km/ora, 7 te 16 nudo). Mas lat riba djárason, ráfaga basta fuerte; forsa 5 (31 te 39 km/ora, 17 te 21 nudo).
Situashon general: Durante proksimo 24 ora temporalmente mas nubia lo pasa riba nos region i por okashoná algun áwaseru lokal riba nos isla. Mas ainda, entre awe i djaweps gradualmente e forsa di bientu lo oumentá.
Kondishon di laman: Por lo general trankil ku altura di olanan entre 0.5 i 1.5 meter (2 i 4 pia).
Sistemanan signifikante di wer tropikal: Ningun.
Fenómeno spesial: Ningun.
Perspektiva te djabièrnè mainta: Parsialmente nubla i sin áwaseru signifikante. Bientu lo ta mas fuerte.
Meteorólogo: Abraham.


text: Diabierna madruga a drenta informe di un accidente cu hende herida dilanti di ex-edificio di House of Cheng’s, mesora a dirigi tanto polis como ambulans na e sitio. Na yegada di e patruya a bin compronde cu un motociclista a bay haci un maniobra riba un quadracer y ela perde control y a bolter y a keda benta memey riba caminda. Mesora ambulans a yega na e sitio atende e victima y a transporte cu urgencia pa hospital. Mirando e situacion polis a pidi e specialista di trafico na e sitio, como tambe e investigadornan technico y forensyco di polis.


text:
ROTTERDAM.- Medionan di komunikashon den vários partinan importante di mundu ta komentando e echo ku Hulanda i e siudat Rotterdam mester tuma desishon pa desmantelá un brùg históriko den sentro di e siudat di manera ku e super yate di Jeff Bezos, por subi laman grandi. Bezos doño di Amazon, un di e hòmbernan di mas riku na mundu a laga e kompania na Ulanda, Oceanco na Alblasserdam traha su super yate nobo pa un kosto di 430 mion euro. Alkalde di Rotterdam Ahmed Aboutaleb den un reakshon hopi trankil a bisa ku e no ta komprondé pa kiko tantu papiamentu. Segun Aboutaleb, parse e kompania Oceanco no a pidi pèrmit ainda ofisialmente.
Ta konosí ku Hulanda ta un pais unda e hendenan hopi riku di tur parti di mundu ta laga traha nan super yatenan. Esaki ta un pila ekonómiko hopi fuerte na Hulanda. Djis pa menshoná algun nòmber konosí tin Kaos, Octopus, Feadship, Anna, Blackpearl i hopi mas.
Hulanda mes ta hopi trankil miéntras ku mundu ta preokupá ku lo bai desmantelá Koningshavenbrug mihó konosí komo “De Hef”. E kompania Oceanco ta mustra ku esei ta e úniko manera pa e super yate por yega laman grandi, simplemente no tin otro kaminda pa e sali. E brùg ta permití embarkashon te un altura di 40m, pero den e kaso aki e mastnan di e super yate di Bezos ta muchu mas haltu. Tin indikashon ku Rotterdam no tin problema pa desmantelá e brùg históriko basta Bezos paga.
“De Hef” ta e promé parti ku a keda restourá despues di segunda guera mundial. Den tempu di guera ku alemannan e brùg a keda destruí. Awendia metro, i otronan ta pasa den túnel bou di riu Maas. Ta bon pa indiká aserka ku Koningshavenbrug ta un monumento! Sinembargo esaki ta un oportunidat tremendo di hasi negoshi ku Jeff Bezos i asina sigui stimulá e ekonomia hulandes mas tantu. Korsou lo por konsiderá un oportunidat di negoshi asina, òf no tin e kurashi nesesario?


text: KRALENDIJK — Kaya Monseigneur Niewindt den bario Tera kòrá ta sera parsialmente. A sera un parti di e kaya, pa por renobá e sitio ku ta den hopi mal estado. Trabou a kuminsá e siman aki, i si tur kos kana segun plan den 3 siman e trabou ta finalisá. A koba kasi 1 meter pa yena e fundeshi ku greis nobo i wals esaki hasié fuerte. Manera ya gobièrnu a informá pa esnan ku ta trafiká den e área, tene kuenta ku un parti di e kaya ta sera temporalmente. Potrèt saká awe mainta, miéntras trabou ta tumando lugá pa renobá parti di e kaya ariba menshoná.


text:
WILLEMSTAD – Despues di a pèrdè e promé partido kontra Mexico den e klasifikatorio pa Mundial FIFA U20, awe e selekshon di Kòrsou ta bai purba kambia kos i logra un viktoria. Miéntras ku un empate ainda e ekipo di Kòrsou tin bida, esaki kisas no ta e mihó opshon. Ku un empate Kòrsou su destino lo ta den man di Mexico i El Salvador.
Ku un viktoria awe nochi e ekipo di Kòrsou ta hasi kos sumamente interesante den su grupo. Esaki lo pone preshon riba Mexico ku no ke pèrdè e partido kontra El Salvador i forsa un tripel empate na promé lugá. Den U20 Kòrsou a topa na sinku okashon ku El Salvador, di kua Kòrsou a gana un biaha, empatá dos i pèrdè dos.
E tarea pa e selekshon di Kòrsou pa awe nochi ta fásil, buska un viktoria i trata nan hinka mas gol posibel. Kòrsou ta hunga awe nochi 10or ora lokal di Kòrsou.


text:
MADRID, Spaña- E cantante Spaño, Camilo Sesto, diamars a wordo interna den un hospital di Madrid. Esaki ta debi na problemanan renal. E siman aki e cantante lo wordo someti na un “operacion chikito”, segun e agencia EFE.
Sesto, di 71 aña, a yega e hospital Puerta de Hierro, kehando di dolornan di lomba fuerte. El a wordo someti na varios examennan, y el a wordo diagnostica cu piedra na riñon.
E artista lo wordo someti na un operacion chikito pa soluciona e obstruccion. Segun informenan, e lo por bandona hospital den un par di dia.


text:
Anuncia gratitut Pa e Tablet di Anuncia: e Konosemento, e Kisas buska Hende
Kada mucha kier haya un Bon coleccion
Sinembargo, den e ritmo di E bida, hopi implementa no Tin e oportunidat pa reuni Riba e kaya den e Cafetería òf na otro lugáUn hende interior instrukshonnan na E falta di tempu, un maestro.
Den e kaso aki, por Pone un mensahe den nos Tablón di anuncia.
Pa e, basta ku eleccion E stat riba e ta Biba, agregá un fotografia preis Di su mes i di Skirbi algun lines di su Mes, di bo interes i habits.
Bo por ta seif den E promé dia bo ta Risibí demas un mensahe atraktivo Pa e hendenan. Tokante ni aña: tira un Vista na e dos hoben I bieu di e tablón Di anuncia. Si ta nesesario, na e Mensahe e por introduci un Number di telefon òf direkshon Di koredó electrico. Bo por inclui topa ku Un stranhero na nos lugá, ib. Mi ta guitara sali ku Un mucha muher, muher, pa Sirbishi di reunion periódiko, - biaha Pa siman. Mi ta un kaso medio Di aña di edat, ku Ta kasá, sala, hundu arraigado.
Si bo ta deseá sa Riku, e por sa un Di e anuncia
E geografia di lublin, marin, Tur, mi ta guitara konosé Un hende pa frívolos di E relashon. Interesante yen di konosementu di humor. Tuma e máquina. Para den kontakto ku nos. Mi tabata contado di mirabo Di nobo. Bunita, suave, cariño, ma ta Wòrdu kambiá di nasementu di E mucha, pa buska un Atrobe di amistat no solamente. Skirbi, por fabor, no ta Duda sala forma deporte, suave, Cariño, decada, decada, seksual, pasando I pasado di e mucha, Felis sosial, mi sosten na Kualke skirbí pa e combersacion.
Esaki ta sinta mi no Ta kla.
Mi a plania largu di Ta kambia di bista femenino Keer, manera nan no tin Un kontesta.
Mester astma evaluashon di e Ta sinta aktual di dos Rònt di e liña homber Di bista.
Envíenos un koredó electronico di Un alegria òf koredó elektróniko Buska kosnan interesante, aktua, adequate, Met un hende hoben. Interesa den e relacionnan smal, Sin compromisonan. No tin deseo nan ta Kambia un par un biaha Pa siman, por ta asina, Por fabor, no ta skirbi Di e reunion. Mi ta buskando válido, cuadro Di e relashon di generashon Di motto plaser i un Maximo di emocion positie. Bo por paga solamente Ku despues di e marine Di mensahe, -estado. Di preis invitado nan ta Sin iva. Einan e por compra di Preis regular di su operashon.


text:
Aruba
Pronostico di tempo valido te diamars 14 di juni 2022
Tempo: Awe anochi: parcialmente nubla cu un awacero pasajero. Den marduga y mayan: parcialmente nubla cu un awacero pasahero te breve
temperatura maximo 33 grado celsius
temperatura minimo 27 grado celsius
indice di calor (heat index) den y rond
di oranan di merdia: 35 pa 37 grado celsius
uv index: 12
bahada di solo : 7:05 pm
subida di solo : 6:14 am.
Biento: Modera te basta fuerte for di direccion oost; forsa 4 te 5 (20 te 39 km/ora, 11 te 21 nudo). Den dia fuerte te posiblemente duro den rafaga; forsa 6 te 7 (40 te 61 km/ora, 22 te 33 nudo)
situacion general di tempo pa proximo 24 ora: Un ola tropical ta situa den parto oost di caribe
y lo pasa den region bai west durante proximo 24 ora. esaki lo pone temporalmente mas nubia
pasa riba region local cu localmente algun awacero pasajero te breve cu un chance chikito pa lamper cu strena.
mas aleu por bisa cu stof fini di sahara den concentracionan varia, lo causa reduccion di
visibilidad y aire di calidad abou den region. Personanan cu tin un alergia of problemanan
respiratorio ta wordo suplica pa tene cuenta cu esaki.
condicionan maritimo/ estado di lama: na partinan protehe di costa: leve na partinan zuid: modera na partinan oost te noordwest di costa: modera te poco bruto
aviso/ alerta: un aviso pa boto chikito pa partinan oost te noordwest di costa ta na vigor.
ta suplica pa ejerce cautela na orto partinan riba lama habri.
fenomenonan special:
ningun
tempo tropical significante:
ningun
potencial di awacero pa proximo 24 ora:
1 te 5 mm; localmente esaki por varia.
registracion di temperatura (grado celsius) y
awacero (mm) den ultimo 24 ora (8’am pa 8’am):
airport : max 32 / min 26 / 0.0 mm
westpunt: max 33 / min 26 / 0.0 mm
sta rosa: max 33 / min 26 / 0.0 mm
pronostico di tempo pa proximo 3 dianan: parcialmente nubla cu un awacero breve.
biento lo ta for di direccion oost y modera te basta fuerte; fuerte te duro den rafaga; temperatura (grado celsius) max / min lo ta: 33 / 27


text: Diadomingo anochi autoridad a inicia cu un investigacion riba un supuesto atraco pero poco straño. Algun hende a ranca hendenan for di un auto SUV Toyota 4Runner y bay cun’e lagando e ocupantenan na pia. Djey un rato despues sea a trece e auto bek den mesun caya of ora a bay laga e ocupantenan a laga e auto atras mesora den cercania. Tur esey ta parti di e investigacion. E auto parce dos hende a fia esaki. Djey den cercania di cas di e doño e supuesto atraco a tuma lugar. Segun informacion esnan cu a yega atraca e ocupantenan y bay cu e auto a hiba tambe e celular di esnan den e auto. Mirando cu ta algo cu Polis ta considera serio a activa e departamentonan di recherche y cuerpo tecnico. Tur a papia cu diferente persona y tambe cu e victimanan. A confisca un auto SUV cu ta esun cu atracadornan a kita for di e ocupantenan. Den e proceso di investigacion lo bay saca afo si henter e version ta cuadra cu berdad. Te awor aki tin algun cos cu ainda no ta masha cla pa e team di polis cu a yega of cu ta investigando.


text:
Aruba
Gobierno ta desmenti cu tin KB na caminda
Den e dianan aki cu CAFT a duna su consehonan riba Presupuesto 2022 y cu Gobierno via Minister di Finansa a reacciona riba nan, algun medio di prensa a cuminsa specula cu tin KB riba mesa pa Minister di Finansa Maduro. Esaki no ta e situacion. Locual ta pasando ta cu CAFT ta haci su trabou di supervision financiero y Minister di Finansa ta enfoca su trabounan riba mehoracion di finansa publico di Aruba. No tin ningun KB riba mesa.
CAFT ta haci su trabou y Minister di Finansa ta haci esun di dje
Conforme articulo 11 di e Ley di LAFT, CAFT ta duna su opinion riba e Presupuesto 2022, Gobierno ta reacciona y despues CAFT ta bolbe reacciona y Gobierno tin cu bolbe reacciona. Esaki ta e proceso desde aña 2015 cu a introduci e supervision financiero na Aruba. Locual ta e contenido di e consehonan, e dialogo cu CAFT ta uno continuo riba nivel di ambtenaar y di minister.
E enfoke di Minister di Finansa ta riba mehoracion di finansa publico di Aruba
Desde e prome termino di Gabinete Wever-Croes, Minister Maduro di Finansa a enfoca riba mehoracion di finansa publico di Aruba. Asina a bin cu un memorandum financiero y economico na aña 2018 den cual a stipula punto di salida y e caminda pa cana. Ya caba na fin di aña 2019, a logra yega na un situacion di surplus chikito despues di 12 aña cu Aruba no a conoce un surplus den nos finansa publico. Pa aña 2020 a logra entrega un presupuesto cu un surplus, pero destino a dicidi diferente, ya cu pandemia a presenta y cu ne a trece un panorama financiero ful diferente cu locual tabata e situacion financiero di Aruba na aña 2019.
Asina mes e enfoke di Minister di Finansa durante e pandemia no a cambia. A maneha pa por a enfrenta y surpasa e pandemia. Tur rapport di evaluacion di Aruba ta comproba cu e Minister di Finansa no a perde cabes y durante e pandemia a enfoca pa contene e daño financiero mas cu ta posibel sin desvia di e pasonan necesario den e direccion pa mehoracion di finansa publico na Aruba. Den e fase di recuperacion cu Aruba ta aden, e enfoke di mehoracion di finansa publico a keda intacto no mas cu debi na e panorama financiero hopi diferente cu prome cu e pandemia, como Minister di Finansa ta boga pa e atecion di tur hende ta dirigi riba recuperacion a base di normanan cu ta realistico pa yega na e meta comun cual ta mehoracion di finansa publico.


text:
Aruba
A fayece: Gertruida Rasmijn – 1 Noticia
A fayece Christianamente:
Gertruida Rasmijn
mihor conoci como: “Tutu”
*16-11-1931
†24-05-2022
Kier a invita tur amigo y conoci pa e acto di entiero cual lo tuma luga diahuebs 02 juni 2022 di 2:00 pm pa 4:00 pm na Pray funeral Home na San Nicolas y despues sali pa santana Catholico na San Nicolas.
Oportunidad pa condolencia lo ta Diamars 31 mei 2022 di 7:00 pm pa 9:00 pm na Pray funeral home San Nicolaas.
Si den caso di nos tristeza nos por a lubida un of otro miembro di famia nos kier a extende nos mas sincero disculpa pa cu esaki.
Nos ta lamenta cu despues di entiero nos no lo ricibi bishita di condolencia na cas.


text:
Aruba
Pa conserva nan: Archivo Nacional Aruba a ricibi archief grandi di SAC y di famia Genser
Diahuebs Archivo Nacional Aruba (ANA) a celebra dia internacional di archief. Riba e dia ey nan ta conscientisa ki balor archief ta pa comunidad y ta refleha e trabou cu mester ta haci. ANA tin un campaña unda cu hende por entrega archief, di cual no tin hopi entrega. Tecla Kelly-Hernandez, presidente di SAC, a haci entrega na ANA e documentonan di SAC. Tambe Carlos Genser a entrega coleccion di potret di famia Genser.
Eric Koolman, hefe suplente di Archivo Nacional Aruba, a felicita tur su coleganan cu di un manera of otro ta traha cu archief. Tambe a manda pabien na e otronan cu ta traha den otro departamento di gobierno. Archief ta hopi importante pa ora gobierno ta tuma un decision, ta yuda cu historia y conoce di unda nos ta bin. E ta fuente primario pa sostene e investigadonan y p’e personanan cu kier sa mas di archief.
Minister di Cultura y Finansas, Xiomara Maduro, tabata presente n’e rueda di prensa. El a entrega na ANA tur informacion digital, conferencia di prensa cu tabatin durante pandemia. Esaki tabata prome biaha cu Aruba a pasa den un pandemia. El a sigui bisa cu hende tabata warda pa ora yega cu minister presidente duna informacion con Aruba tabata para durante pandemia. P’esey a coy tur e informacionnan aki y traha archief di nan. El a gradici tur personal di relacion publico di gobierno pa yuda warda e informacionnan aki. E mandatario tambe a contribui na e Campaña di Trece di cual a hacie den forma digital door di trece tur conferencia di prensa di Covid, pero a entrega material te cu dia 6 di juni. Tur rueda di prensa cu tabatin na Bestuurskantoor ta na ANA y asina por yega na conocemento di tur hende, cu por uz’e pa haci investigacion.
Edric Croes, hefe di afdeling Archief Beheer & Behoud, a splica un tiki mas di nan campaña. Desde cu a lansa e campaña cuater persona, esta señora Wiersma, señora Tromp, señora Giel y señora de Jong. Tur a tende dje campaña na radio, television, pero ta spera cu den e proximo seis simannan ANA por haya mas informacion y cosnan hopi interesante cu no sa cu ta existi.
Pa mas lesa TREMPAN.COM.


text:
Kralendijk – Entrante djárason 19 di mei 2021 kódigo hel ta konta ofisialmente pa Boneiru. Gezaghèber Edison Rijna a deklará siman pasá den un rueda di prensa kaba ku debí na e kantidat abou di kontagio di corona, e isla lo a haña kódigo hel. Pa Hulanda Boneiru ta awor un pais di riesgo abou. Pasahero ku ta biaha di e isla pa Hulanda, no tin mester di hasi tèst promé ku salida. Na yegada na e pais nan no tin mester di bai den karentena tampoko.
For di desèmber aña pasá e kódigo oraño tabata konta pa e isla. Tabata konsehá biahero e tempu ei pa biaha pa e isla solamente si esei tabata estriktamente nesesario. Tabata konsiderá biahe pa bai ku vakashon komo biahe ku no ta estriktamente nesesario. Pa mas informashon tokante biahamentu pa i for di Boneiru, wak www.bonairecrisis.com
Lesa tambe:
- ‘Leerorkest Bonaire’ na Kolegio San Bernardo ta duna su promé presentashon
- Hopi apresio pa liderazgo di gezaghèber interino Nolly Oleana durante krisis di wer
- Ministernan di hustisa di Aruba, Kòrsou i St. Maarten a reuní na Boneiru
- Studiantenan di Boneiru ta haña dispensashon di e Visitor Entry Tax via email
- Paso pa paso Mariadal ta bai bèk na su operashon normal


text:
Bon Biní na e wèpsait ofishal tokante e Pakete di Sosten COVID-19.
Usa e guia pa bo skohe e petishon adekuá pa bo.
Gobièrnu di Kòrsou a prepará un pakete di sosten ku ta enserá akshonnan di sosten riba tereno finansiero, ekonómiko i sosial-ekonómiko, pa nos poblashon. E pakete akí mester mitigá e konsekuensianan ekonómiko negativo ku e medidanan nesesario pa kombatí e pandemia di COVID-19 ta okashoná.
E akshonnan di sosten akí ta brinda esnan ménos pudiente den nos komunidat un sosten di resiliensia. Na mes momento ta duna un yudansa temporal na e grupo di empresarionan independiente i esnan ku a pèrdè trabou. Banda di esei Gobièrnu ke skapa mas tantu kupo di trabou posibel, brindando dunadónan di trabou un yudansa ku nan gastunan di salario i ofresiendo fasilidatnan di krédito na empresanan.
E sosten pa medio di e pakete aki ta kana via e Fondo di Sosten. Nos ta invitá bo pa tira un bista riba e wèpsait akí pa bo mira ta pa kua akshon di sosten bo ta bini na remarke.
Nos ke yuda bo!


text:
Minister Dangui Oduber
Renobacion di e trapi na Rodgers Beach ta e inicio di hopiproyecto bunita na caminda pa San Nicolas
ORANJESTAD – Diaranson mainta Minister di Turismo sr. Dangui Oduber tabata presente na Rodgers Beach caminda e mandatario a anuncia cu lo bay drecha e trapi cu tin serca di e beach. E area di Rodgers Beach pa hopi aña a wordo lubida y bandona, inversionnan cu mester a wordo haci no a tuma lugarpa e mantencion di e infrastructura di e area aki, asina e mandatario a señala. E trapi di Rodgers beach actualmente ta den un estado di decadencia y pesey Minister Oduber a tuma e decision pa renoba e trapi aki invertiendo asina aki den productoAruba.
E trapi aki lo wordo financia cu fondonan di ATA y tambe di TPEF (Tourism Product Enhancement Fund).
Na momento cu Minister Oduber a drenta Gobierno na 2017, Gobierno tabata tin un vision y un masterplan pa San Nicolas. Den esaki a inclui e proyecto di Baby Beach fase 1 y 2 (fase 1 ya caba a wordo entrega), a inclui e renobacion di e Oficina di turismo na San Nicolas. A introduci e festival cultural di Island Fest cu lamentablemente mester a para temporalmente door di e pandemia. Tambe kier a percura pa mehora henter e area di Rodgers Beach.
Minister Oduber a elabora un tiki riba su vision y maneho pa e sigiuente 4 añanan di gobernacion. E mandatario a menciona cu lo bay enfoca mucho mas riba e turismo niche. Esaki nan ta e turistanan di “low volume high impact”, e turistanan cu tin un entrada anual di mas di 150 mil dollar pa aña. Minister a splicacu na momento cu bo kier atrae e grupo di turismo niche aki, nan tin cierto espectativa, pesey ta importante pa sigui mehora e producto Aruba. Aruba ta conoci como un distinacion di calidadpa mantene e espectativa aki mester keda haci inversionnan, asina e mandatario a splica.
Minister Dangui Oduber a menciona cu recientemente e inversionistanan di e hotel Secrets tabata na Aruba, unda nan expresa cu e proyecto hotelero lo sigui. Esaki despues cu e cadena di Hyatt a cumpra Apple Leisure Group cu tabata e inversionistanan original di e hotel Secrets.
Plan pa Rodgers Beach
Mescos cu a sosode na e proyecto di Baby Beach tambe ta planea pa pasa na Rodgers Beach. Lo bay inverti den e infrastructura caminda lo bay crea espacionan di parkeo, lo bay crea bañonan publico, lo bin cu kioskonan y restaurant pa ofrececuminda y bebida na localnan y turistanan. Ya caba a renoba un pier y e intencion ta pa renoba un segundo pier tambe. Minister Dangui Oduber lo bay sigui cu e renobacion di pier asina cu sinta na mesa cu esnan cu a para e proyecto di pier cu ta e parkemarino.
Minister Oduber a sigui bisa cu Gobierno ta kere cu San Nicolas tin e potencial pa bira un segundo capital turistico di Aruba. Pesey Minister Oduber lo bay sigui inverti tambe den e oficinadi Turismo di San Nicolas.
Minister Dangui Oduber ta contento cu ta bay inicia e comiensodi hopi bunita proyecto pa San Nicolas, pa turistanan y pa localnan. Finalmente e mandatario kier a gradici ATA pa kereden e proyecto aki y ehecuta e vision y maneho di Ministerio di Turismo, tambe DOW y Ministerio di Infrastructura pa e bon cooperacion brinda.


text: Diamars anochi a drenta informe di un caso di atraco banda di Aruba Trading na Weststraat, mesora a dirigi un patruya na e sitio. Na yegada di e patruya a bin compronde cu un persona lo a caba di bira victima di agression y atraco unda e atracador kende supuestamente lo ta un choller lo a agredi y a atraca e ciudadano y a bay cu su pertenencianan y un celular. Como cu e victima tabata herida a pidi e presencia di un ambulans na e sitio. Na yegada di e ambulans nan a atende e victima. Polis a busca den vecindario pero no a logra encontra cu e choller.


text:
Diahuebs 19 di mei, Gobierno di Aruba a organisa e prome encuentro cu hefenan di departamento pa loke ta trata Gabinete Wever-Croes II. Esaki a wordo haci despues cu e presupuesto a wordo aproba y cu e puntonan di maneho a wordo determina hunto cu e presupuesto.
E encuentro aki a conta cu un sala yen cu mas di 200 persona cu ta hefenan di departamento/ directornan di departamento di Gobierno.
E personanan cu ta encarga cu presupuesto na cada departamento y esnan encarga cu maneho di personal tambe a wordo invita. Prome Minister Evelyn Wever-Croes a duna di conoce cu e presentacionnan tabata mas dirigi riba aspecto financiero, unda y con Aruba ta para awor.
Dhr. Derrick Werleman: Departamento di Finansas
Director di Departamento di Finansas a trece dilanti e importancia pa tur hefe di departamento sa cu Aruba no a sali di e crisis ainda y p’esey ainda no por bay bek na e nivelnan di presupuesto conoci hopi prome cu Covid. Nos tin cu bay bek na e nivelnan mas reduci.
Omaira Lares: Departamento di Recurso Humano
Director di Departamento di Recurso Humano a trece padilanti e retonan cu tin riba maneho di personal, con e proceso ta hinca den otro y con ta mehorando den cuadro di e landspakket. Tambe el a toca e tema di ziekteverzuim (AO) den gobierno cu ta 8.2% den e prome 4 lunanan aki. Sector priva ta poco menos cu 5%. “Nos no por hustifica e 8.2% cu ta asina mas halto den Gobierno y nos a splica hefennan di departamento con nan por yuda nos den esaki tambe”, Prome Minister a duna di conoce.
Indra Zandaam: Landspakket
Tabata tin un presentacion di señora Indra Zandaam tocante e Landspakket y con esaki ta hinca den otro pa tur hefe di departamento compronde con e proceduranan ta y con bo ta haci palabracion den un agenda y despues pa raporta con el a bay y con Gobierno ta den cumplimento cu tur cos. Tambe con e-Government ta bay yuda den tur e procesonan aki.
Marielle Meaux: Bureau Integriteit Aruba
Finalmente nos tabata tin un presentacion di señora Meuax di Bureau Integriteit Aruba cu a duna e “integriteitskaart”, e mapa di integridad cu ta indica con ta bay yega na mehora integridad den departamentonan di Gobierno y kico hefenan di departamento por haci pa asina por crea mas conscientisacion.
Minister di Finasa Xiomara Maduro
Minister di Finansa a presenta e cuadro financiero pa aña 2022 y a duna un bista riba con Aruba ta para awo financieramente.
Prome Minister Evelyn Wever-Croes:
Den su presentacion, prome Minister a splica cu na e momento aki Gobierno ta preparando Presupuesto 2023 cu mester ta cla e luna aki internamente door di Ministerraad pa Gobierno mande otro luna pa CFT pa e bin bek y bay Raad van Advies pa despues entreg’e na Parlamento dia prome di september. Prome Minister a expresa cu e trabou aki ta hibando su tempo debido cu e meta pa keda cla cu ne manera plania.
“Mi mester bisa si cu e hefenan di departamento a keda contento cu e informacionnan ricibi apesar cu no ta tur cos ta bon noticia pero tur informacion a wordo comparti cu transparencia y esey ta un parti hopi positivo.
Mi ta gradici tur e mas di 200 persona cu a mustra hopi interes pa participa na e encuentro aki. Mi a gradici e hefenan di departamento pasobra nan ta esunnan cu a lucha pa wanta Aruba riba pia. Sector publico durante pandemia a traha asina duro y ta nan hunto cu nan ekipo di empleadonan publico lo yuda pa hiba Aruba padilanti sakando nos di e pandemia”, Prome Minister a expresa.


text:
Gobierno di Mike si a traha…. Pero ta Gobierno di MEP ta page!!
Den ultimo dianan ta ser treci dilanti cu “Mike si a traha” y por mira su trabao, unda el’a haci Aruba bunita. E ponencia aki ta basa riba berdad?
Nos a bin haya sa cu e realidad ta otro, esta cu Gobierno di Mike no a paga ni 1 florin na loke el’a traha.
E prome pagonan a start na 2018 y ta Gobierno di Mep a haye presenta cu e recibo y mester a busca forma con pa haci e pago.
Pa Watty Vos Boulevard, Green Corridor y otro proyectonan, Mike no a paga ni 1 florin, pasobra e prome pago a start na 2018. Ta Gobierno di Mep a paga e prome recibo di 80 miyon na 2018.
Watty Vos Boulevard a costa 420 miyon, Green Corridor cu e brug di cambia bida a costa 300 miyon.
Pa 20 aña largo Gobierno mester paga esaki.
Pues, e ponencia cu ta bisa: “Mike si a traha, y a wak unda e placa a bay”, ta un ponenencia total, pero totalmente robes!
Mike a traha sin paga 1 florin y pesey mes el’a declara den parlamento: “cu orguyo”, cu orguyo el’a crea debe pa pueblo paga!
Desde 2018, Gobierno mester a pone un belasting adicional, cu yama BAVP, cual ta produci e fondonan pa asina por paga pa e PPP projectennan. Y ta un compriso anual di 80 miyon florin.
Ainda tin hende ta puntra, unda e placa di BAVP ta bay?


text:
NOTISIA DI ULTIMO ORA: KOMERSIANTE SEKUESTRA I ASESINA
Potret kortesia di 721news
E komersiante KENDRICK ALLEN LANDSMARK (42) nanse na aruba I ku ta biba na Cole Bay a wordu sekuestra I mata na e parti frances di Sint Maarten.
Kendrick tabata na kas ku su pareha na momentu ku un yamada a drenta I por a mira in deskonosi tabata para pafo tabata warda riba dje. Kendrick a sali kas I bai ku e persona aki di un forma obliga sin nunka bin kas bek. Ora famianan a mira ku ora ta pasando i Kendrick no ta bin kas nan a sali bai buska esaki na su ofisina. Ora nan a jega su ofisina nan a haña tur kos brua den e ofisina ta manera un of algun hende tabata buska algu pero ku desesperashon.
Lo keda pendiente di e raport di polis


text:
Ultimamene por mira e contratista cu ta trahando riba caminda nan no ta pone iluminacion suficiente pa alerta automobilistanan cu tin desviacionnan y camindanan sera. Esaki ta pone chauffeurnan cu no sa ta dal pega den esakinan y ta hayanan den gastonan y tambe algun cu por haya lesionnan y cu consecuencianan. Diadomingo madruga un chauffeur bayendo zuid den scuridad na ultimo momento a hay su mes ta brake ero asina mes a bay dal den e baricadanan y despues a pega den un seroe di santo. Debi na e impacto e chauffeur a resulta herida. Na yegada di e ambulans nan a atende e chauffeur y a transporte pa hospital.
0 thoughts on “Falta di iluminacion na Boegoeroei a bolbe causa un otro accidente”
-
Semper nunca culpa chauffeur…
Semper tur otro cos…
Hende kinan nunca tuma nan mesun culpa..


text:
12 DI OCTOBER TIN CONGRESO ARTE DI TARIMA DEN CAS DI CULTURA
Cas di Cultura y Departamento di Cultura Aruba conhuntamente ta celebra 100 aña di servicio cultural pa Aruba. Pa pone atencion riba esaki e instituto culturalnan aki ta organisa tanto cu congreso dia 12 di october y un concierto di gala dia 13 di october.
E congreso di ful dia, esta CONGRESO ARTE DI TARIMA, ta conta cu 11 orado profesional, den diferente ramo di arte, di gerencia pa docente te cu artista, tanto local como internacional, cu lo conta con nan ta anda cu nan ramo di arte y cultura y con esaki ta beneficia nan comunidad, tanto riba e area social, educativo, economico, creativo y comunitario. Mas cu tur cos den nos bida y situacion actual na Aruba, arte por ta un herment poderoso pa haci nos comunidad uno mas sano. Pues e potencial di esaki mester wordo explora y uza. E dia lo tin hopi aliento y lo ta en general un dia agradabel, dunando hopi inspiracion. E ta pa tur persona interesa den arte y cultura, tanto cu ta practica activamente, pasivamente, docentenan, amateur, profesional y esnan trando tambe den e ramonan social.
E CONCIERTO DI GALA dia 13 di oktober lo inclui al rededor di 45 artista y musico local cu ta ancioso pa presenta pa publico den esfera diferente cu custumber. E siere di e concierto ta den man di srta. Imara Thomas, soprano di opera Hulandes cu sanger Arubiano, trahando na Opera House na Dusseldorf. Imara ta gusta combina e genero clasico cu e genero pop, pues por spera un show di dje cu ta hopi varia. Despues di e concierto tin un momento placentero den cura cu un agrupacion musical y DJ.
Cas di Cultura y Departamento di Cultura inmensamente gradicido na UNOCA, Prins Bernhard Cultuurfonds Caribisch Gebied, Vertegenwoordiging van Nederland op Aruba, Elite Productions, Subway, High Performance y Smit& Dorlas pa apoya e evenementonan aki y ta invita Aruba completo, amantenan di arte, cultura, positivismo y inovacion pa presencia e eventonan aki cu a ser formula y organisa cu hopi amor y dedicacion. Registracion (cumpra carchi) ta habri caba via Facebook di e dos instancianan, na Cas di Cultura y na Superfood. Pa mas informacion of registracion via telefon por yama 582-1010.


text: Diamars atardi un persona di edad sinta den veranda na su cas na Malmokweg, diripiente a tende un sonido masha duro mes y a mira un container di 20′ kita for di riba un trailer no apropia y los sali y bin drenta su cura. E homber aki a keda tur spanta a mira con kibra su cura di cas a keda. E personanan cu tabata transportando esaki kier a move rapidamente for di e sitio y kier a regla e danjo entre nan mes. Pero polis a presenta y a tuma nota cu atrobe e mesun servicio di takelwagen aki na un forma irresponsable ta bolbe transporta container di un sitio pa otro sin usa un trekker cual ta destina pa haci e tipo di transportenan aki. Afortunadamente ningun hende a resulta herida.


text: Diabierna den Corte di husticia hues a dicta 9 aña di prizon pa Elvis Weert. Tres siman pasa fiscal a exigi 12 aña di castigo, y hues no ta haya proba e ultimo dos echonan cu fiscal a añadi y mirando esei a haya otro acusacionnan e violacion cu e mucha muhe menor di edad y parti di abortus cu a tuma luga y tecnicamente e maltrato severo, unda abordo bo por wordo condena pe y a haya tur esaki proba. Hues a haya suficientemente serio na 9 aña di prizon Abogado Mohamed a informa diabierna mainta. Weert mes a admiti di a tene relacion cu menor di edad. Via di videocall na KIA Elvis Weert a sigui e caso.


text:
The content originally appeared on: Diario
Minister Rocco Tjon:
ORANJESTAD (AAN): Diamars mainta Minister di Husticia y Asuntonan Social Rocco Tjon a tene un conferencia di prensa, durante di cual el a cuminza na papia riba salud mental.
Esaki mirando cu nos ta den e ‘Mental Awareness Month’.
E mandatario a indica cu ehecucion di 3 proyecto importante lo cuminza e luna aki.
“Manera ta conoci for di inicio nos a lanta un ‘stuurgroep’ GGZ, caminda tur e stakeholders incluyendo e huisartsenvereniging ta forma parti di dje”.
December ultimo nan a firma tambe un MoU, mientras cu diferente otro protocol a wordo firma tambe entre e institutonan cu ta brinda cuido specializa pa loke ta e parti di salud mental den Reino, segun Tjon.
El a sigui bisa cu a base di esaki diferente punto di accion a wordo defini.
Un punto hopi importante ta cu Stichting Huntu ta bay bira un realidad e luna aki.
“Ya caba e tereno caminda e fundacion aki lo wordo construi a wordo haci limpi, mientras cu e groundbreaking ta bay tuma lugar e luna aki”.
Stichting Huntu ta FMAA, caminda cu nan ta bay amplia e trabaonan cu nan ta eherce, unda cu tambe SPD ta bay cay bao di esaki, segun e mandatario, kende a indica cu e fundacion aki lo no enfoca solamente riba e parti di adiccion, sino tambe riba e parti di salud mental.
Specificamente nan lo bay tin un departamento cu lo bay enfoca riba nos mucha y hobennan.
“Mi ta kere cu esaki ta un proyecto sumamente importante cu lo bay wordo realiza”.
Banda di esey tambe e trabaonan pa e inicio di e grupo cu ta bay atende cu e lista di espera ta finalizando aworaki hunto cu AZV y 1 di Juni e werkgroep aki ta bay inicia nan trabaonan y di e forma aki lo bay atende cu e problematica di lista di espera.
Esaki ta algo cu a wordo treci pa dilanti pa diferente fundacion, segun e minister.
Tjon a sigui bisa cu e lunanan cu a pasa a trece diferente stakeholders hunto pa por yega na un definicion concreto di con grandi e lista di espera aki ta.
“Danki na aprobacion di presupuesto 2022 nos por a aloca fondonan pa percura cu profesionalnan lo wordo emplea specificamente pa atende cu e parti aki so”, segun e mandatario.
El a sigui bisa cu pa loke ta e plan a largo plazo, a presenta e un plan di multiple aña pa atende cu salud mental.
“PAHO tambe a yuda nos pa yega na un plan te cu 2030, con pa atende na e mihor forma cu e parti di salud mental y adiccion y pa e motibo ey e luna aki nos lo instala tres grupo di trabao cu ta bay atende cu e diferente tematicanan aki”.
Esaki segun Tjon, kende a indica cu 1 grupo di trabao ta bay atende specificamente cu e parti di ‘service delivery’, cu ta inclui adaptacion di leynan.
El a sigui bisa cu e ‘werkgroep’ aki lo bay atende tambe specificamente cu e maneho pa loke ta e ‘doorverwijzen’ y e problematica di opvang.
E di dos werkgroep cu ta e parti di Health Workforce y Health Information, lo atende specificamente cu e parti di opleiding y training.
Esaki ta inclui e parti di atende cu adictonan ambulante y e parti di prevencion y promocion.
E mandatario a indica cu den e parti di prevencion y promocion ta bay cay bao di FADA.
“FADA na un manera proactivo ta bayendo scolnan caba pa no solamente brinda informacion riba e parti di adiccion, sino tambe riba e parti di salud mental”, segun Tjon.
El a splica cu e di tres grupo di trabao lo atende cu tecnologianan medico y financiamento di salud.
Esaki ta inclui e asina yama ‘digitaal medisch client systeem’ y compra di medicamento pa loke ta e parti di salud mental, mientras cu lo evalua henter e manera di financia, pa loke ta e parti di GGZ y cuido di adiccion.


text:
- Jurickson Profar lo tin otro seshon di tira bala awe. Meskos ku djamars ultimo Jurickson lo tira for di un distansia di 45 pia. Despues di a tira pa promé biaha djamars ultimo e pelotero a bisa ku e no tabata tin problema ku e skouder. Si tur kos bai meskos awe, Jurickson lo tira un biaha mas djaluna pero e biaha aki na un distansia di 60 pia. Despues di e seshon di djaluna e ekipo lo laga Jurickson hasi un MRI pa wak si tur kos ta bon ainda ku e skouder.
- Un grupo di investor Sur Korea ta papiando ku e ekipo di Los Angeles Dodgers pa kumpra un parti minoritario den e ekipo. Segun korantnan di Sur Korea e grupo ta interesá na kumpra 20 porshento di e ekipo pa 370 mion dòler. Sin embargo fuentenan ku konosementu di e negosashonnan ta bisa ku e aktual doñonan lo no bai di akuerdo ku e proposishon aki. Aktualmente e doño di e ekipo ta Guggenheim Baseball Management.
- E ekipo di Atlanta Braves a yega na un akuerdo di un aña ku outfielder Jonny Gomes. E pelotero lo risibí un montante di 4 mion dòler den 2015. Den 2016 e ekipo tin e oportunidat di retené e pelotero pa 3 mion dòler. Pa e temporada di 2015 e ekipo ta proyektá un outfield ku Zoilo Almonte den left field, B.J. Upton den center field i Nick Markakis den right. Jonny Gomes lo kompartí tempu ku Almonte den left. Gomes a pasa temporada pasa ku Boston Red Sox i Oakland Athletics logrando un promedio kombiná di .234.
- Kedando riba Atlanta Braves, e manager di e ekipo Fredi Gonzalez tin ketu bai komo meta pa yega playoff e temporada aki ku e ekipo. Esaki apesar di ku e ekipo a kambia vários di su hungadonan estelar den ultimo lunanan. Segun e manager, Andrelton Simmons, Freddie Freeman i Nick Markakis te awor aki ta e úniko hungadónan ku lo ta diariamente riba e lineup. Atlanta Braves a finalisá temporada pasa number dos den nan divishon ku un rèkert di 79-83.
- San Francisco Giants a yega na un akuerdo di dos aña i 7,5 mion di dòler ku e outfielder Venesolano, Gregor Blanco. Temporada pasa ku Giants e pelotero tabata tin un promedio di .260 den 146 partido.


text:
Mientras cu ATA ta inverti miyones pa promove nos isla positivamente, mando policial y tambe Minister Andin Bikker ta habri porta pa un ex Polis Ellie Lust fiesta cu noticianan negativo. E lo usa tur e noticianan negativo aki pa pasa riba canal di Hulanda cu por wordo mira tambe via un programa cu e tin. Mas tristo ta cu e ex polis aki tabata bisti tur na uniform di Polis di Aruba. E tabata core den patruyanan di Polis. Baha cu Polis tur caminda y drenta cas di hende ora di asistencia. Esaki ta algo cu nunca antes nos a mira pasa. Nos mesun mando Policial y nos mesun Minister di Husticia Andin Bikker ta presta su mes pa saca paña sushi di bo cas benta riba caya. E mesun ex Polis ta papia cu sospechoso manera ta su asistencia. E motibo cu ta cay riba e situacion aki ta pasobra na Aruba mando Policial y Minister Andin Bikker ta purba persigui prensa. Awendia tin varios Polis na cas pasobra nan ta wordo sospecha di a duna prensa informacion. Hera un Polis papia cu prensa ya caba ta saca conclusion cu ta informacion. Parce mando Policial y Minister Andin Bikker kier pa Polis y Prensa riba caya ta enemigo di otro. Pa falta di conocimento e mandatario y esun liderando mando policial sin experiencia ta lubida cu e dosnan aki ta importante pa traha hunto. E trato total y preferencial duna na e Ex Polis Ellie Lust pa yena su programa cu rating na Hulanda cu noticianan negativo di Aruba ta algo totalmente di desaproba. Minister Dangui Oduber mester mira e cosnan aki un tiki mas critico pasobra su colega no por duna man liber pa mando Policial presta nan mes pa e cosnan aki. Hopi biaha un of mas miembro di prensa local a purba via nan media pa por tin acceso pa un programa local riba e trabou di Polis y Suceso. Nunca esaki ta logra. Awor ciegamente ta duna un civil ex polis acceso pa bisti uniform, core den auto di Polis, baha na asistencia hunga Polis, haci pregunta na antoho y haya contesta pa djey los su programa di TV den exterior pa mustra cosnan malo di nos isla. Un solo palabra: Aruba ta un bon madrastra y mal mama. Hasta den boto di Polis el a trip y monta un show completo. Bale la pena con ta trata Ellie Lust manera un reina pa manda noticia negativo di Aruba internacionalmente.
5 thoughts on “Mando Policial y Andin Bikker ta habri porta pa ex Polis saca mal noticia di Aruba INTERNACIONALMENTE!”
-
Majan mes si ta asina e persona aki mester busca otro cos pa hasi.mino ta kere cu andin ta di e degra ei pa permeti esei..mi kier tende un rueda di prensa majan mes i pregunta nan clave mester nin dilanti.
-
Send this person back to where he came from, and ban him from ever coming back for making negative programs about Aruba.
-
Ami no a wak nada malo. Arubianonan sa ta negativo.
-
Jaloersheid no ta sirbi nadie. Prensa como awe24 y 24ora porfa no laga bo standards bai tan abou. Berdad bosonan a skirbi e artikel prome di a wak e programma. Ami a wake y mi no a wak nada malo. E rapportage a wordo haci bon zorgvuldig y claramente cu niun intention pa dana e imagen de Aruba. Porta awor aki bosonan por pidi un disculpe na e pueblo in general y na e programma?
-
E programma ta in promosion pa Aruba su cuerpo polucial.
Lelie Lust ta bai rond di mismo y tur Campina en ga wordo bon ricibi y trata tambe na Aruba.
E programma ta duna nos sebidor man un tremendo aprecio pa nan trabou .
Ta un aburso di uso e programa aki tan positivo pa ganashi politica.


text:
CURSO DI BIJBEL
Bo Por Disfruta di Bida pa Semper!
Durante e curso di Bijbel aki, lo bo haya contesta pa pregunta manera:
Con mi por tin un bida feliz?
Maldad y sufrimento lo caba un dia?
Lo mi bolbe mira mi sernan keri cu a muri?
Di berdad Dios ta interesa den mi bienestar?
Con mi mester haci oracion pa Dios scucha mi?
E Curso Ta Gratis
Henter e curso ta gratis. E publicacion Bo Por Disfruta di Bida pa Semper! tambe ta gratis. Y si bo mester di un Bijbel, nos lo por percura pa bo haya un Bijbel gratis tambe.
Ora y Luga Cumbiniente
Bo por haya un persona cu lo duna bo e curso sea personalmente of virtualmente; na cualkier ora of luga cumbiniente.
Sin compromiso
Bo por stop cu e curso na cualkier momento cu bo ta desea; bo no ta compromete bo mes na e curso.
Con un curso di Bijbel ta bay?
Na un manera interactivo, un maestro lo yuda bo siña conoce Bijbel mihor. Lo uza e publicacion Bo Por Disfruta di Bida pa Semper! E publicacion ey ta contene varios topico cu ta splica loke Bijbel ta siña y con Bijbel por yuda bo. Pa haya sa mas, bo por wak e siguiente video of bo por lesa contesta pa algun pregunta cu hende sa haci tocante e curso di Bijbel aki.
Bo kier wak e material cu lo uza pa e curso?
Tira un bista riba e lesnan di introduccion di e curso.
Bo ta cla pa wak con e curso ta bay?
Click riba e boton pa programa e prome les di bo curso di Bijbel personal.


text:
Si bo yiu ta gusta musica y tambe toca instrumentonan di ritmo aki ta bo oportunidad. A combersa cu Carlos Bislip pa cu e proximo proyecto pa e aña aki cu ta e Drum Set & Percussion Camp.
Carlos a comenta cu na aña 2009 el a organisa e prome Drum Camp cu dos obhetivo. E prome tabata pa introduci na e comunidad y e hobennan di Aruba cu e mundo di Percussion ta hopi amplio anto cu ta encera varios instrumento ademas di Drum Set, Conga y Timbal.
E segundo obhetivo tabata pa demostra cu ora tuma instruccion di musica di un manera intensivo, esta 3 ora pa dia 5 pa siman pa 4 siman e participantenan lo siña masha hopi mes.
Carlos a comparti cu nos cu ademas di a logra e dos metanan aki, tabata tin varios otro factor cu a bin na superficie cu ta di balor agrega na e crecemento di e participantenan.
Carlos a ripara cu e muchanan a siña “Problem Solving Skill”, e abilidad di resolve problema, colaboracion – esta traha hunto cu otro – y tambe con e muchanan cu tabata capta e informacion musical mas lihe cu e otro muchanan, a cuminsa demostra cualidadnan manera “Peer Mentoring” – esta guia otro den e proceso di siñamento.
Carlos a menciona cu e ta wak e Drum Camp manera un oportunidad pa e siña e participantenan un poco mas di e mundo amplio di percussion unda nan ta siña e fundamentonan di entre otro Drum Set, Percussion Latina (Congas, Timbal, Guiro, Guira, Wiri) Snare Drum y ‘Multi Pitch Reading’. Pero tambe e ta wak e Drum Camp como un manera pa recruit of discubri posibel talentonan nobo.
Nos a puntra Carlos di ki otro manera e Drum Camp a contribui na e panorama musical di Aruba. “Wel, ora ta trata di un “Forma di Arte” e desaroyo ta tuma su tempo pa asina ta efectivo den un comunidad of sociedad. Prome ta e introduccion di e Arte den forma di les, despues ta e nivel di logra e dominio di Arte, anto finalmente e aplicacion di esaki den e cultura of e folklore di e comunidad”.
Carlos a comenta cu atravez di e añanan varios di e participantenan di e diferente edicion di e “Drum Camps” a sigui desaroya nan mes anto sobresali den e mundo musical aki na Aruba. Tambe algun di nan a tuma e decision pa studia musica den exterior como percusionista.
Banda di esaki, Carlos a comenta cu atravez di e añanan el’a ripara cu su alumnonan cu ta sobresali a forma un nucleo di percusionista cu ta wordo uza door artistanan y gruponan cu sa participa den festivalnan local.
Nan ta wordo puntra pa toca como nucleo door cu nan conoce e ritmonan y tambe door cu nan por lesa musica anto cu esaki ta haci e ensayonan ta cana mas facil cu ta refleha nan profesionalismo.
Pa cu e aña aki e informacion di e “Carlos Bislip Drum Set & Percussion” ta lo siguiente:
Duracion: 4 siman – Dialuna pa Diabierna
Fechanan: Juli 12 te cu Augustus 6.
Ora: Session 1 (8:30 AM pa 11:30 AM); Session 2 (1:00 PM pa 4:00 PM)
Edad: 10 pa 14 (Session 1) 15 pa 18 (Sesion 2)
Costo: Afls. 400.00
Localidad: International School Aruba
Pa registracion:
Email: [email protected], Telefon: +297-592-6449 (Carlos Bislip)
No perde e oportunidad aki pa bo yiu por siña e fundamentonan di musica y percusion tambe desaroya otro habilidad cu lo por yud’e pa e resto di su bida!


text:
Den Pieterboerstraat no tin awa y esaki a bin pa motibo di un leak grandi. Pa e motibo ey WEB a hay’e ta interumpi suministro di awa pa algun ora.
Den un comunicado WEB a informa cu e trabou lo dura pa mas o menos tres ora. E personal di WEB ta na e sitio pa traha riba e problema aki y asina por tin awa bek den e area di Zeewijk. E personalnan di WEB a cuminsa busca unda e problema di leak. Nan a bin topa c’un piesa bieu y a cambia esaki poniendo esun nobo.
E personal di WEB ta haciendo nan maximo esfuerso pa asina suministra awa bek den e area di Pieterboerstraat, Zeewijk, Cura Cabay y bisindario.


text:
- Segun e asistente Gerente General di Texas Rangers, Thad Levine e resultadonan di e promé entrenamentu di Jurickson Profar tabata positivo. Jurickson a kuminsá tira bala pa promé biaha for di sèptèmber ora ku Texas Rangers a prohibí tur aktividat di beisbòl di e pelotero pa motibu di leshon na skouder. Ayera Jurickson a tira 45 bala na un distansia di 45 pia. E pelotero lo tin un otro seshon di entrenamentu djabièrnè próksimo.
- E ekipo di beisbol Hapones, Tokyo Yakult Swallows ta bisa ku e pia robes ku Wladimir Balentien a opera aña pasa no ta kurando manera a antisipá. E rekuperashon lento di e pia ta pone ku e pelotero lo pèrdè spring training otro luna i posiblemente tambe e komienso di temporada. Esaki mes ora ta trese interogatorio riba e pelotero su partisipashon ku e selekshon oropeo ku na mart próksimo mester hunga dos wega di fogeo kontra Hapon.
- Segun informashonnan, picher Ryan Vogelsong lo no firma ku e ekipo di Houston Astros mas. Tur kos tabata parse ku Ryan Vogelsong lo a yega na un akuerdo ku Astros ayera. Pero aparentemente negosashonnan ku Astros a pega i awor e pelotero ta papiando ku San Francisco Giants riba un posibel regreso ku e ekipo.
- E ekipo di Atlanta Braves a firma infielder, Kelly Johnson na un kontrato di Liga Menor ku invitashon pa Spring Training. Johnson a kuminsá su karera di beisbòl profeshonal hungando 10 aña den e organisashon di Atlanta Braves. Temporada pasa e pelotero a pasa den tres ekipo esta New York Yankees, Boston Red Sox i Baltimore Orioles. Akinan e la logra un promedio kombiná di .215.
- E ekipo di Milwaukee Brewers a yega na un akuerdo di Liga Menor ku invitashon pa Spring Training ku picher Dontrelle Willis. E èks-nobato di aña i strea di Florida Marlins no a mira akshon den Liga Grandi for di 2011. Mas resien e pelotero a pasa tempu den Liga Menor ku Orioles, Angels, Rangers i den Liga Independiente.
- Miami Marlins a hasi un oferta di un aña pa 2 mion dòler na Ichiro Suzuki. E ekipo ta optimistiko pero no sigur ku nan lo yega na un akuerdo ku e veterano. Suzuki temporada pasa tabata ku e ekipo di New York Yankees kaminda e tabata tin un promedio di .284 den 143 partido.


text:
ORANJESTAD – Recientemente, den un Cas di Culturacompletamente yen, minister Xiomara Maduro tabata tin e placer di presencia e final di e certamen di Miss Teen Aruba International. E anochi aki tabata un anochi caminda tur concursante a destaca riba escenario mustrando nan bunitesa, pero tambe nan talento y inteligencia.
Minister Xiomara Maduro na final di e anochi tabata tin e honor pa corona e ganadora cu a keda den persona di Elizabeth Johnson. Minister Xiomara Maduro ta manda un palabra di felicitacion na e ganadora, finalistanan y tur esnan cu a participa na e certamen aki como tambe na G.L.W. Foundation cu a organisa e tremendo anochi aki.


text:
Kico e Tribulacion Grandi Ta?
E contesta cu Bijbel ta duna
E tribulacion grandi lo ta e periodo di mas dificil cu humanidad lo experencia. Segun profecia di Bijbel, esaki lo sosode durante “e ultimo dianan”, of “e tempo di fin.” (2 Timoteo 3:1; Daniel 12:4) Lo e bay ta “un tribulacion manera no a yega di sosode nunca, for di principio di Dios su creacion te cu awor, y cu lo no sosode nunca mas tampoco.”—Marco 13:19; Daniel 12:1; Mateo 24:21, 22.
Sucesonan durante e tribulacion grandi
Destruccion di religion falso. Den un rato di ora religion falso lo ser destrui. (Revelacion 17:1, 5; 18:9, 10, 21) Ta e podernan politico representa pa Nacionnan Uni lo haci esey y asina cumpli cu e boluntad di Dios.—Revelacion 17:3, 15-18. *
Atake riba religion berdadero. Un coalicion (of grupo) di nacionnan, cu e vision di Ezekiel ta yama “Gog di tera di Magog”, lo purba di elimina esnan cu ta pertenece na e religion berdadero. Sinembargo, Dios lo proteha su sirbidornan.—Ezekiel 38:1, 2, 9-12, 18-23, Beibel Santu.
Humanidad ta ser husga. Hesus lo husga humanidad y “lo e separa hende for di otro, mescos cu un wardador ta separa carne for di cabrito.” (Mateo 25:31-33) Hesus lo basa su sentencia riba e echo cu si un hende a apoya Hesus su “rumannan”, esta, esnan cu lo goberna cu ne den cielo.—Mateo 25:34-46.
Reunimento di esnan cu lo goberna cu Hesus den cielo. Hende fiel cu Dios a scoge pa goberna cu Cristo lo finalisa nan bida riba Tera y lo resucita pa biba den cielo.—Mateo 24:31; 1 Corintionan 15:50-53; 1 Tesalonicensenan 4:15-17.
Armagedon. “E guera cu lo tuma luga riba e gran dia di Dios, e Todopoderoso” ta ser yama tambe “e dia di Jehova.” (Revelacion 16:14, 16; Isaias 13:9; 2 Pedro 3:12) Hende cu Cristo a condena lo ser destrui. (Sofonias 1:18; 2 Tesalonicensenan 1:6-10) Esaki ta inclui destruccion di e sistema politico rond mundo cu Bijbel ta pinta como un bestia salbahe cu shete cabes.—Revelacion 19:19-21.
Sucesonan despues di e tribulacion grandi
Satanas y su demoñonan ta ser encarcela. Un angel poderoso lo tira Satanas y su demoñonan “den e abismo.” Ey nan lo keda den un estado inactivo cu ta parecido na morto. (Revelacion 20:1-3) Ta comosifuera Satanas lo ta den prizon; lo e no por influencia niun hende.—Revelacion 20:7.
E Mil Aña ta cuminsa. E Reino di Dios lo cuminsa su reinado di 1000 aña y lo trece bendicionnan grandi pa humanidad. (Revelacion 5:9, 10; 20:4, 6) “Un multitud grandi” cu ningun hende no por conta lo “sobrevivi e tribulacion grandi” pa mira e cuminsamento di e Mil Aña.—Revelacion 7:9, 14; Salmo 37:9-11.
^ E buki di Revelacion ta yama religion falso “Babilonia e grandi” y “e gran prostituta.” (Revelacion 17:1, 5) E bestia salbahe color cora bibo, cu lo destrui Babilonia e grandi, ta un simbolo di e organisacion cu tin e proposito pa uni y representa tur e nacionnan di mundo. Na prome instante, e organisacion ey tabata yama Liga di Nacionnan y awor e ta Nacionnan Uni.


text:
Elliott ‘Lefty’ Loonstra PLY a termina su participacion na e di 5 lugar den e 2022 Eurpean Para Taekwondo Open Championships. Esaki ta su prome biaha participando na e ‘continente bieu’. Diasabra 21 di mei 2022 tabata e dia di competencia den su categoria di K44 Masculino -80 kg. E dia ey Elliott no a lanta bon di salud y tabata sinti su mes hopi malo y hunto cu su coach Luciano Mazzeo tabata mirando e opcion pa no participa ya cu e no tabata den condicion di duna bataya. Finalmente a dicidi pa toch participa como cu e puntonan ta hopi importante pa por mantene su ranking mundial y lo bay ta evaluando su condicion durante di su pelea.
Den e cuarto final el a enfrenta Turkia. Esaki ta un equipo hopi poderoso y un di e mas grandi e imponente na mundo. E combate ta di 1 (un) ronda di 5 minuut cu time-out cu por wordo pidi pa cada coach di 30 seconde. Den e prome minuutnan e Turco tabata tin e bentaha pero poco poco Elliott a sera esaki cu na 5 seconde prome cu final di e ronda e score tabata 9-7. Elliott lo por a iguala e score pero lamentablemente e Turco a subi e puntuahe cu un scop y asina a finalisa e pelea 11-7 na favor di e Turco cu a gana y asina a pasa pa e semifinal.
E campeonato Europeo ta un paso mas serca di e Grand Prix cu pa prome biaha den historia di Para Taekwondo lo tuma lugar na Sofia, Bulgaria riba 6 di juni 2022. Solamente e prome 15 atletanan den e ranking mundial por participa na esaki y ‘Lefty’ ta number 7 na mundo.
Nos atleta Paralimpico Elliott Loonstra PLY ta desde 23 di mei 2022 na Sofia, Bulgaria ta preparando su mes duro y cu concentracion fuerte hunto cu su coach Luciano Mazzeo pa e cita historico aki y asina pone e nomber y bandera di Aruba lo mas halto posibel na mundo.
Nos kier desea Elliott Loonstra PLY y su coach Luciano Mazzeo tur clase di exito durante di e competencia aki. Alabes un agradecimento grandi ta bay na Famia Loonstra pa nan apoyo continuo y tambe na pueblo di Aruba cu semper ta mustra un cariño incondicional na Elliott via medionan social.
#ParaTaekwondo #ArubaParaTaekwondo #WorldParaTaekwondo #ArubaParalympic


text:
E ‘play-off’ den divishon máksimo maskulino di Curaçaose Softball Bond (CSB) a ranka sali ayera, djaluna 24 di sèptèmber 2018, ku dos bon wega den Buena Vista Ballpark. Clase Aparte a superá Harlem Power, miéntras ku Suffisant Eagles a gana Dream Team.
Den e promé wega Clase Aparte a gana ku skor di 4-1 di Harlem Power i asina pika dilanti den e seri prefinal. Picher Emilio Jose Velarde Lugo a logra e triunfo, miéntras ku Luigino Domacassé a sobresalí pa e tim ganadó ku 1 hit den 1 turno (1-1). Picher Raychel Sambo a karga ku e derota i Gedeon Noor a bati 2 hit den 2 turno.
Clase Aparte su picheo tabata bon, miéntras ku e sòfbolistanan a bati e bala bon i tabata tremendo den defensa tambe: 4 kareda, 6 hit i 0 eror. Harlem Power: 1 kareda, 3 hit i 2 eror.
Den e otro wega di ‘play-off’ Suffisant Eagles a triunfá ku skor di 5-2 riba Dream Team. Picher Selvinson Angelista a gana e wega. Ku 2 hit den 4 turno Alexander Rodriguez a salí mihó bateadó dje tim ganadó. Picher Fransel Meyer a sufri e derota, miéntras ku Wendly Serberie a kaba ku 1 hit den 2 turno na bate.
Suffisant Eagles tabatin e sigiuente sifranan: 5 kareda, 6 hit i 0 eror. Kontrali na e tim ganadó, Dream Team a hasi 4 eror den su defensa. E sifrnan final tabata: 2 kareda, 3 hit i 4 eror.
E seri prefinal ta sigui mañan anochi, djarason 26 di sèptèmber 2018, ku dos wega den mesun Buena Vista Ballpark. Pa mitar di 8 e tim di Dream Team ta bai purba di gana pa asina empatá e seri kontra di Suffisant Eagles, miéntras ku Harlem Powers tambe tin e mesun mishón pa gana di Clase Aprte pa asina hasi e ‘play-off’ pareau 1-1.